Anwar semakin obses promosi diri jadi PM, dia hanya politikus populis

Dalam hampir semua edisi ceramah kempennya pada PRU-15, Datuk Seri Anwar Ibrahim sentiasa menegaskan bahawa beliaulah insan terbaik untuk dilantik sebagai Perdana Menteri Malaysia. Kali ini sebagai Perdana Menteri kesepuluh.

Sukar untuk Rafizi Ramli meyakinkan rakyat Malaysia bahawa Anwar adalah calon Perdana Menteri terbaik, kerana Timbalan Presiden PKR itu sendiri terlalu sibuk berdepan dengan isu yang dicetuskan oleh dirinya sendiri, isu betapa ‘jutawannya’ diri beliau.

Terpaksalah Anwar sendiri ‘mengangkut bakul’ yang berisi dirinya sendiri itu.

Harga barang akan turun jika Anwar jadi PM

Dalam satu siri ceramah kempennya, beliau menyatakan Tan Sri Muhyiddin Yassin sebagai Perdana Menteri kelapan, tidak mampu turunkan harga barang. Datuk Seri Ismail Sabri sebagai Perdana Menteri kesembilan pun tak mampu menurunkan harga barang.

Tapi Anwar, hari ini angkat sumpah sebagai Perdana Menteri, esok harga barang akan turun!

‘Simple’.

Kata-kata itu sama seperti ucapan beliau sebelum Pakatan Harapan (PH) menang dan mentadbir Putrajaya, “Hari ini saya angkat sumpah sebagai Perdana Menteri, esok harga minyak turun RM1.50″.

Janji yang tak pernah tertunai pada zaman PH di Putrajaya.

Dan ajaibnya ia pernah berlaku pada zaman pentadbiran Tan Sri Muhyiddin Yassin. Walaupun sebabnya ialah kerana kejatuhan harga minyak dunia.

Anwar tak akan ambil gaji sebagai PM

Ini satu lagi janji populis Anwar. Beliau tak akan ambil gaji sebagai Perdana Menteri. Isteri dan anak beliau pun tak akan ambil gaji jika diberi jawatan pentadbiran dalam Kerajaan PH nanti.

Janji tak ambil gaji sering dimasyhurkan oleh Datuk Dr Khairuddin At-Takiri. Bezanya At-Takiri menjanjikan hanya beberapa bulan tertentu, bukan sepanjang memegang jawatan sebagai Menteri dan Ahli Parlimen.

Dan biasanya janji itu dibuat kerana ada ‘kesilapan’ At-Takiri sebelum itu yang mengundang kemarahan netizen dan orang ramai.

Ada juga ilmu yang Anwar belajar daripada At-Takiri. Bahkan Anwar janjikan lebih lagi daripada At-Takiri, dan sebelum membuat sebarang kesilapan.

Sebenarnya sistem gaji dibuat untuk Perdana Menteri dan Ahli Kabinet bagi mengelakkan pemegang jawatan mudah dirasuah atau disibukkan dengan peribadi kerana memikirkan sumber-sumber pendapatan lain untuk dirinya.

Jika gaji Perdana Menteri hanya RM400, entah berapa gaji yang patut dibayar kepada Ketua Setiausaha Negara, mungkin RM375?!

Anwar akan mampu mengawal DAP

Menjawab serangan Perikatan Nasional dan Barisan Nasional bahawa Kerajaan PH di bawah pentadbiran Anwar akan berada di bawah telunjuk DAP, Anwar tegaskan beliau pun orang Melayu.

Jadi, tiada apa yang perlu dibimbangkan mengenai isu Raja-raja Melayu, bahasa Melayu, hak keistimewaan orang Melayu dan lain-lain. Bahkan DAP pun sebenarnya turut menghormati peruntukan Perlembagaan itu.

Sekali lagi jawapan Anwar ‘simple’, mudah dan tak perlu dipersoalkan.

Masalahnya, kita telah melihat DAP berkeras untuk melantik Lim Guan Eng sebagai Menteri Kewangan dalam Kabinet Tun Dr Mahathir Mohamad mewakili PH.

Banyak juga desakan DAP untuk menghapuskan tulisan Jawi, merendahtarafkan agensi-agensi berkait agama Islam, mengecilkan saiz perkhidmatan awam supaya lebih efektif seperti pengurusan syarikat korporat dan banyak lagi, yang hampir tak mampu ditangani oleh Dr Mahathir sendiri, ‘the Ultra Malay’.

Dengan AMANAH yang semakin kurang relevan, yang beberapa kerusinya di’rampas’ tanpa belas kasihan oleh DAP, Anwar tentu bakal sangat terhutang budi kepada DAP.

Mampukah Anwar yang bakal tidak akan mengambil gaji sebagai Perdana Menteri itu untuk berkata ‘No’ kepada DAP?!

Prinsip Anwar

Anwar mendapat sokongan ramai sebelum ini kerana tertarik dengan karakter beliau sebagai orang yang berprinsip.

Beliau pernah menegaskan, Dr Mahathir adalah punca kerosakan negara Malaysia, bapa penyamun, pengamal kronisme dan nepotisme.

Prinsip itu beliau batalkan dengan bersetuju menjadikan Dr Mahathir sebagai Jeneral jentera pilihan raya PH dalam PRU-14, seterusnya sebagai Perdana Menteri ketujuh mewakili PH.

Mengenai prinsip Anwar mengecam tuduhan mengaibkan kepada musuh politik dengan pertuduhan liwat dan bukti-bukti video rekaan yang menjatuhkan maruah, dibatalkan oleh Anwar dengan berbaik dengan penuduh salah laku terhadap beliau, iaitu Dr Mahathir.

Sehingga bersetuju Dr Mahathir menjadi Perdana Menteri ketujuh, asalkan beliau akan diberikan giliran sebagai Perdana Menteri kelapan tidak lama sesudah itu.

Walhal Dr Mahathir tidak pernah meminta maaf daripada beliau.

Apabila Datuk Seri Mohamed Azmin Ali diserang oleh musuh politiknya di dalam PKR dengan video-video tidak senonoh, Anwar tidak bertegas dengan golongan itu dan tidak berada di sebelah Azmin dengan sepenuh hati seperti yang pernah dibuat Azmin untuk dirinya.

Hanya melayan Azmin seperti musuh politiknya sahaja.

Menguruskan ekonomi

Semasa krisis kewangan negara 1997-1998, Anwar sebagai Menteri Kewangan memilih strategi pemulihan ekonomi yang berbeza dengan Dr Mahathir.

Setelah krisis berakhir, ramai penganalisis berpandangan cara pemilihan ekonomi yang dibuat oleh Dr Mahathir adalah bersifat pemikiran di ‘luar kotak’. Ia dikaji oleh pelbagai institusi pengajian kewangan antarabangsa sehingga kini.

Strategi Anwar hanya sekadar bersifat di ‘dalam kotak’ dan telah pun termaktub dalam buku teks.

Jadi, sebenarnya tidak ada kebijaksanaan luar biasa Anwar dalam pengurusan ekonomi sebelum ini.

Kesimpulan

Kita tak boleh nafikan Anwar adalah insan luar biasa dalam sejarah politik negara kita.

Namun sekarang beliau hanya seorang politikus populis, tidak lebih daripada itu.

Beliau terlalu obses untuk menjadi Perdana Menteri, sehingga kita lihat banyak prinsip unggul beliau sebelum ini sudah sanggup dikompromi oleh beliau sendiri.

Jika anda mencari calon Perdana Menteri yang lebih baik daripada Datuk Seri Ahmad Zahid Hamidi dan Ismail Sabri – tetapi bukan Anwar – kita ada Tan Sri Muhyiddin Yassin yang diberi sokongan kuat oleh Tan Sri Abdul Hadi Awang.

Gandingan mereka berdua dalam PERIKATAN NASIONAL adalah tawaran terbaik untuk rakyat Malaysia. Jom undi PERIKATAN NASIONAL!

Zakaria Ismail
Marang

Tulisan ini pertama kali disiarkan dalam Harakah hari ini (17 November 2022). Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Cadangan Russia tutup loji kuasa nuklear Ukraine cetus kebimbangan

Kementerian Pertahanan Russia berkata ia sedang mempertimbangkan untuk menutup loji janakuasa nuklear (NPP) Zaporizhzhia yang ditawannya di selatan Ukraine, mencetuskan amaran daripada agensi nuklear negara bahawa berbuat demikian akan mencetuskan risiko bencana.

“Perkembangan negatif” di loji janakuasa itu boleh memaksa Russia untuk mempertimbangkan “meletakkan unit kuasa ke-5 dan ke-6” ke dalam “rizab sejuk,” yang membawa kepada “penutupan RFN Zaporizhzhia,” kata kementerian itu dalam satu kenyataan pada Khamis.

Tindakan itu bakal diambil tatkala Russia menyalahkan Ukraine kerana membedil tapak tersebut. Pihak berkuasa Ukraine menyangkal dakwaan itu, menuduh Russia berada di sebalik serangan yang telah merosakkan kompleks janakuasa berkenaan.

Energoatom, syarikat kuasa nuklear kerajaan Ukraine, berkata prospek menutup loji itu akan membawa “senario bencana sinaran radioaktif lebih dekat.”

“Sekiranya berlaku penutupan penjana NPP (Zaporizhzhia) daripada sistem kuasa Ukraine, mereka tidak akan dapat digunakan untuk keperluan penyejukan bahan api mereka sendiri sekiranya berlaku gangguan bekalan elektrik di loji itu,” kata Energoatom dalam siaran Telegram pada hari Khamis.

“Ini akan menyebabkan kemungkinan senario bencana sinaran di loji tenaga nuklear terbesar di Eropah.”

Loji itu merupakan titik tumpuan kebimbangan global yang semakin meningkat selepas beberapa minggu peningkatan serangan telah mencetuskan gesaan daripada Agensi Tenaga Atom Antarabangsa (IAEA) Pertubuhan Bangsa-Bangsa Bersatu untuk membenarkan pakar melawat kemudahan itu dan menimbulkan kebimbangan mengenai kemungkinan kemalangan nuklear.

Kedua-dua pihak – Russia dan Ukraine – telah cuba menuding jari antara satu sama lain kerana mengancam keganasan nuklear.

Serangan Ukraine telah merosakkan sistem sokongan tambahan, termasuk peralatan lain yang memastikan reaktor tetap sejuk, menurut Moscow yang menuduh tentera Ukraine melakukan 12 serangan ke atas kemudahan itu menggunakan lebih 50 peluru artileri dan lima dron ‘kamikaze’.

Ukraine secara konsisten menafikan dakwaan itu dan menyalahkan Russia membedil loji berkenaan, serta menggunakannya sebagai perisai untuk menembak ke arah kedudukan Ukraine di Nikopol, di tebing bertentangan Sungai Dnipro. Russia juga telah menafikan dakwaan Ukraine.

“Kami bersedia untuk membentangkan kepada IAEA imej resolusi tinggi sebenar… yang menunjukkan bahawa senjata, terutamanya yang berat, tidak diletakkan di wilayah stesen ini,” kata Russia. – Agensi


Ringgit dibuka rendah berbanding dolar

Ringgit dibuka rendah berbanding dolar AS pada Selasa berikutan mata wang negara maju mengukuh ketika potensi yang berterusan kepada kenaikan kadar faedah.

Pada 9.02 pagi, mata wang tempatan merosot kepada 4.3950/3975 berbanding dolar AS daripada 4.3870/3910 pada Jumaat, lapor Bernama.

Ketua Ahli Ekonomi Bank Islam Malaysia Bhd Dr Mohd Afzanizam Abdul Rashid berkata maklumat terkini data pembayaran gaji bukan ladang (NFP) memberikan isyarat bahawa keadaan ekonomi Amerika Syarikat (AS) kekal positif dengan jumlah pekerjaan yang dihasilkan berjumlah 390,000 pada Mei, melebihi anggaran konsensus sebanyak 328,000.

Sehubungan itu, beliau berkata dolar AS mengatasi semua mata wang utama seperti euro, pound Britain dan yen.

“Oleh itu, dolar-ringgit perlu kekal dalam lingkungan RM4.39 hari ini, manakala tumpuan pada minggu ini akan terarah kepada mesyuarat Bank Pusat Eropah pada Khamis, selain Indeks Pengeluar Pengguna AS pada Mei dengan anggaran konsensus pada sekitar 8.2 peratus (April: 8.3 peratus),” katanya kepada Bernama.

Sementara itu, ringgit diniagakan tinggi berbanding kumpulan mata wang utama lain.

Unit tempatan mengukuh berbanding dolar Singapura kepada 3.1889/1910 daripada 3.1947/1981 pada Jumaat lepas dan meningkat berbanding pound Britain kepada 5.5008/5039 daripada 5.5171/5221 sebelum ini.

Ia naik berbanding euro kepada 4.6956/6983 daripada 4.7143/7186 pada Jumaat dan menokok berbanding yen Jepun kepada 3.3230/3251 daripada 3.3728/3759 sebelum ini.

Sementara itu, kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives dibuka tanpa mencatat sebarang dagangan pada hari ini.

Pada 9.24 pagi, kontrak bulan semerta Jun 2022, Julai 2022, Ogos 2022 dan September 2022 masing-masing pada 97.23.

Jumlah dagangan dan kepentingan terbuka adalah sifar.


Juruterbang jet tempur lebih terdedah dapat kanser

Dalam satu kajian mendapati juruterbang pesawat tempur lebih terdedah dari menghidap penyakit kanser testis dan prostat.

Daily Mail melaporkan, Mei lalu, markas Tentera Udara mengeluarkan satu kajian yang dilaksanakan secara besar-besaran melibatkan lebih 450,000 peserta.

Keputusan kajian menunjukkan 29 peratus dari juruterbang pesawat itu dan pegawai sistem senjata berisiko menghidap kanser testis.

“Terdapat hampir 24 peratus berkemungkinan dikenalpasti melanoma dan 23 peratus berisiko mendapat kanser prostat,” jelas kenyataan itu.

Walaupun begitu, penemuan itu tidak mengejutkan kerana terdapat banyak pakar tentera udara dan orang dalaman mengetahui kenaikan kes terbabit dalam kalangan juruterbang pesawat tempur, namun ia masih mencetuskan kebimbangan.

Sehingga kini, masih tidak dapat dikenalpasti punca juruterbang itu terdedah menghidap kanser tersebut.

“Semua juruterbang pesawat tempur diwajibkan untuk memantau dan membincangkan mengenai laporan ini dengan pakar bedah penerbangan atau penjaga kesihatan bertugas.

“Rawatan untuk perlindungan sinaran ultraungu, kesan terhadap vitamin D, gaya hidup untuk mencegah kanser serta pemeriksaan terperinci kulit melanoma dan kanser prostat perlu dilakukan,” kata perunding perubatan tentera udara, Mejar Brian Huggins.

Pasukan penyelidik tentera udara sudah mengumpulkan data dalam tempoh 30 tahun dari 1970 hingga tahun 2004, dengan melibatkan hampir 34,679 juruterbang jet tempur dan pegawai sistem senjata serta 411,998 juruterbang yang tidak menerbangkan pesawat sepanjang tempoh tersebut.


Keyakinan terhadap kehakiman terjejas lepas SPRM buat kenyataan

Keyakinan orang ramai terhadap badan kehakiman terjejas sebaik Suruhanjaya Pencegahan Rasuah Malaysia (SPRM) mengeluarkan kenyataan media bahawa Hakim Mahkamah Rayuan Datuk Mohd Nazlan Mohd Ghazali disiasat, berkaitan dakwaan wang yang tidak dapat dijelaskan dalam akaun banknya.

Ketua Hakim Negara Tun Tengku Maimun Tuan Mat yang mengetuai panel tujuh Hakim Mahkamah Persekutuan berkata demikian, ketika mendengar permohonan dua peguam dan seorang aktivis yang memohon mahkamah itu menentukan persoalan undang-undang, berkaitan siasatan terhadap Mohd Nazlan, menurut BH.

Mohd Nazlan adalah Hakim Mahkamah Tinggi yang mensabitkan Datuk Seri Najib Razak dalam kes penyelewengan dana SRC International Sdn Bhd, pada 28 Julai 2020 dan memerintahkan bekas Perdana Menteri itu dipenjara 12 tahun serta didenda RM210 juta.

Dalam prosiding hari ini, Tengku Maimun menimbulkan persoalan kepada Peguam Kanan Persekutuan Liew Horng Bin mengenai apa yang akan berlaku, jika dakwaan terhadap Mohd Nazlan tiada sebarang asas dan tidak ada keputusan melalui siasatan SPRM.

Horng Bin bagaimanapun menjawab, siasatan yang dimulakan ialah budi bicara SPRM.

Tengku Maimun: Kami tidak mempersoalkan budi bicara pendakwaan. Bagaimana (siasatan) itu memberi kesan kepada kebebasan Badan Kehakiman?

Horng Bin: Keyakinan orang ramai akan dipulihkan jika hakim itu bebas (daripada dakwaan). Jika (SPRM) tidak mengeluarkan hasil keputusan siasatan, anda perlu melihatnya sebagai tiada asas kepada aduan itu.

Tengku Maimun: Tetapi keyakinan orang ramai sudah terjejas sebaik kenyataan dibuat bahawa seorang hakim sedang disiasat. Itu sudah menjejaskan keyakinan orang ramai. Adakah anda menyatakan kemudian perlu tunggu hasil siasatan?

Horng Bin: Ya. Dalam kes berprofil tinggi, itu amalan badan siasatan dan Peguam Negara mengeluarkan kenyataan akhbar mengenai perkembangan siasatan. Kenyataan media akan diberikan mengenai perkembangan siasatan dan hasilnya.

Badan Kehakiman perlu mengambil notis kehakiman berhubung perkara ini.

Melalui saman pemula difailkan pada 6 Mei lalu di Mahkamah Tinggi, ketiga-tiga plaintif memohon perisytiharan SPRM tidak berhak menyiasat hakim Mahkamah Tinggi, Mahkamah Rayuan dan Mahkamah Persekutuan yang berkhidmat, kecuali jika mereka digantung mengikut Perkara 125 (5) Perlembagaan Persekutuan atau dipecat menurut Perkara 125 (3) Perlembagaan Persekutuan.

Ketiga-tiga plaintif, Nur Ain Mustapa, Sreekant Pillai dan Haris Fathillah Mohamed Ibrahim menamakan Ketua Pesuruhjaya SPRM, Tan Sri Azam Baki, SPRM dan Kerajaan sebagai defendan dengan menuntut perisytiharan bahawa siasatan terhadap Mohd Nazlan adalah tidak berperlembagaan.

Mereka juga memohon perisytiharan Pendakwa Raya tidak diberi kuasa untuk memulakan atau menjalankan sebarang prosiding, bagi kesalahan terhadap hakim yang berkhidmat.

Selepas mendengar hujahan Horng Bin mewakili kerajaan dan peguam Datuk Malik Imtiaz Sarwar bagi pihak perayu, Tengku Maimun memaklumkan kepada semua pihak mahkamah memerlukan masa, sebelum membuat keputusan.

Turut bersidang, Hakim Besar Sabah dan Sarawak Tan Sri Abang Iskandar Abang Hashim, Hakim Mahkamah Persekutuan, Datuk Nallini Pathmanathan, Datuk Vernon Ong Lam Kiat, Datuk Harmindar Singh Dhaliwal, Datuk Rhodzariah Bujang dan Datuk Mohamad Zabidin Mohd Diah.


Naib Ketua Pemuda UMNO tegur pemimpin BN masih tak sedar diri

Pemuda UMNO membidas kepimpinan tertinggi parti itu kerana tidak melakukan bedah siasat bagi mengenal pasti punca kekalahan Barisan Nasional (BN) pada Pilihan Raya Umum Ke-14 (PRU-14) lalu.

Naib Ketua Pemuda UMNO Shahril Sufian Hamdan mendakwa UMNO dan BN mengeruskan ‘kehidupan’ selepas PRU-14 seperti tiada apa yang berlaku, sehingga menyaksikan parti mengalami kekalahan paling teruk dalam sejarah pada PRU-15 lalu.

Untuk rekod pada PRU-13 lalu, BN menang 133 kerusi Parlimen, namun hilang Kerajaan Pusat pada PRU-14 apabila memperoleh 79 kerusi. Pada PRU-15 lalu, BN mengalami kekalahan paling teruk dalam sejarah apabila hanya menang 30 kerusi Parlimen.

Mengulas lanjut Shahril yang meletak jawatan Ketua Penerangan UMNO setelah BN kalah PRU-15 lalu, berkata BN perlu sedar diri dan jangan terlalu selesa dengan keputusan mudah, antaranya menetapkan kerjasama dengan parti politik tertentu demi masa depan politik gabungan itu.

“Nak ‘move on’ (teruskan) ini tak bermakna kita buat tak tahu. ‘Move on’ ini tak bermakna kita gembira dengan rakan baharu kita sehingga kita lupa kita berada dalam kedudukan hari ini, kerana kita menang 30 kerusi. Kita sudah tak boleh ambil jalan pintas untuk mengelak perbualan yang sukar.

“Saya yakin kita boleh, pemimpin boleh jelaskan keadaan. Kita boleh membiasakan diri dengan situasi yang baharu. Boleh mewajarkan kenapa kita dengan Pakatan Harapan (PH) dan sebagainya.

“Itu semua ahli pun nak dengar tetapi lebih penting daripada itu, boleh tak kita hadam sebenar-benarnya apa masalah asas dalam parti ini.

“Barulah kita tahu apa yang kita kena ubah kalau tak 30 kerusi boleh tergelincir lebih teruk lagi. Dalam hal ini saya pun bersetuju dengan (Timbalan Pengerusi UMNO Johor) Datuk Nur Jazlan (Mohamed), BN kena buat post mortem (bedah siasat) betul-betul apa yang berlaku pada PRU-15. Ini kita tak buat waktu PRU14,” katanya menerusi rakaman video Tiktoknya hari ini (9 Disember 2022).

Pada PRU-15 lalu, Shahril kalah tipis ditangan bekas Ketua Menteri Melaka Adly Zahari di kerusi Parlimen Alor Gajah.

Beliau menyatakan sokongan terhadap kenyataan dibuat Menteri Besar Johor, Datuk Onn Hafiz Ghazi yang menuntut Presiden UMNO Datuk Seri Ahmad Zahid Hamidi berundur berikutan kekalahan teruk BN.

Memetik laporan BH Shahril melahirkan kebimbangan apabila mendengar hujah terlalu mudah berkaitan kerjasama BN dengan PH, bahkan PAS sekalipun.

Berdasarkan hujah yang beliau dengar, kononnya BN boleh meraih undi bukan Melayu apabila bekerjasama dengan PH, manakala dengan PAS pula boleh memperoleh sehingga 130 kerusi.

“Kali ini tak boleh dah. Kali ini extra penting kita buat (bedah siasat) betul-betul kerana (BN) hanya tinggal 30 kerusi. saya pun sudah risau sikit sebab sudah mula dengar hujah-hujah simplistik.

“Kita bersama dengan PH kita boleh menang undi bukan Melayu, sama macam lepas PRU14, kita bersama PAS. Kita campur undi BN, kita campur undi PAS, kita boleh memang 120, 130 kerusi. Adakah anda pasti semudah itu?

“Tanpa perubahan yang sebenarnya, ia tak semudah itu. Kira-kira kita ini tak sama dengan kira-kira pengundi. Ahli kita juga tiga juta. PRU15 hari itu pun kita dapat tiga juta undi dan kita pun tahu tak semua ahli UMNO yang undi BN. Kita kena tanya kenapa?” katanya.

Walaupun nama UMNO sinonim dengan orang Melayu, Shahril berkata ia masih gagal menarik sokongan orang Melayu untuk mengundi parti berkenaan.


Ringgit terus susut ke paras terendah sejak Januari 2017

Ringgit ditutup rendah hari ini terjejas oleh pengukuhan berterusan dolar AS susulan pengeluaran minit mesyuarat Rizab Persekutuan AS (Fed) yang membayangkan bahawa bank pusat itu akan terus menaikkan kadar faedahnya.

Pada 6 petang, unit tempatan ditutup pada 4.4760/4795 berbanding dolar AS daripada paras penutup 4.4720/4750 pada Khamis, lapor Bernama.

Ringgit mencatatkan aliran menurun selama lima hari berturut-turut dengan nilainya kekal paling rendah sejak Januari 2017.

Seorang peniaga berkata dolar AS melonjak di seluruh pasaran dengan Indeks Dolar AS meningkat kira-kira 0.4 peratus kepada 107.86 mata.

Menurutnya, para pelabur berharapkan ekonomi Amerika Syarikat dapat mengelakkan kemelesatan selepas data tuntutan pengangguran awal merosot kepada 250,000 minggu lepas, turun daripada semakan semula 252,000 yang direkodkan pada minggu sebelumnya.

Ringgit, bagaimanapun meningkat berbanding euro dan pound Britain selepas inflasi zon Eropah mencecah paras tertinggi baharu pada 8.9 peratus tahun ke tahun pada Julai, yang tertinggi dalam tempoh 25 tahun.

Sementara itu, inflasi di Jerman meningkat kepada 8.5 peratus pada Julai.

Keseluruhannya, ringgit diniagakan tinggi berbanding kumpulan mata wang utama lain.

Unit tempatan meningkat berbanding euro kepada 4.5069/5104 daripada 4.5471/5502 dan naik berbanding pound Britain kepada 5.3126/3167 daripada 5.3959/3995 pada Khamis.

Ia meningkat berbanding yen Jepun kepada 3.2767/2795 daripada 3.3077/3102 dan menokok sedikit berbanding dolar Singapura kepada 3.2225/2254 daripada 3.2371/2397 sebelumnya.


Perang Covid-19: Kepercayaan kepada kerajaan, media, NGO naik

Satu kajian kepercayaan dan kredibiliti oleh firma penyelidi Edelman Data & Intelligence (DxI) menunjukkan peningkatan kepercayaan kepada kerajaan, perniagaan, media dan pertubuhan bukan kerajaan (NGO) yang memerangi Covid-19.

Dalam laporan Barometer Kepercayaan Eldermen 2021 menyatakan Malaysia mencapai skor purata Indeks Kepercayaan sebanyak 66 mata dengan mencatatkan peningkatan enam mata berbanding pada tahun 2020, dan naik dua tempat ke kedudukan ketujuh dalam kedudukan Indeks Kepercayaan Global.

Barometer Kepercayaan Eldermen 2021 adalah laporan kajian kepercayaan dan kredibiliti tahunan dilakukan DxI dan mengandungi temu bual secara dalam talian selama 30 minit yang dijalankan pada 19 Oktober dan 18 November 2020.

Tinjauan dalam talian itu biasnaya mengambil sampel lebih daripada 33,000 responden, termasuk 1,150 responden populasi umum bagi setiap 28 negara.

Dalam kenyataan yang diterbitkan hari ini, DxI berkata, Indeks Kepercayaan Malaysia adalah lebih tinggi berbanding Asia Pasifik daripada purata 62 mata, sementara Asia Pasifik 56 mata dalam menguruskan cabaran pandemik Covid-19 yang tidak pernah berlaku sebelum ini.

Kajian juga mendapati 77 peratus responden berpendapat Covid-19 bukan menjadi kebimbangan utama mereka.

“Sebilangan besar rakyat Malaysia iaitu 89 peratus, bimbang dan takut akan kehilangan pekerjaan, keselamatan siber (77 peratus) dan perubahan iklim (76 peratus).

“Ketika perintah duduk di rumah, 71 peratus responden bimbang akan kehilangan hak dan kebebasan mereka,” kata laporan itu.


20 kes positif, 14 juta ‘dikurung’

Hanya kerana 20 jangkitan Covid-19, termasuk dua kes varian Omicron dilaporkan, 14 juta penduduk wilayah Tianjin di utara China ‘dipaksa’ duduk di rumah mulai hari ini.

Pada masa sama pihak berkuasa kawalan penyakit di wilayah itu menjalankan ujian saringan besar-besaran susulan kes yang dilaporkan itu, lapor media yang dikawal kerajaan.

Tianjin muncul sebagai ‘kawasan baharu yang membimbangkan’ selepas lebih 20 kes Covid-19 dilaporkan di wilayah itu dalam beberapa hari terakhir, kebanyakannya diimport dari luar negara, menurut Suruhanjaya Kesihatan Kebangsaan.

Ianya termasuk sekurang-kurangnya dua kes varian Omicron, selain 15 jangkitan dalam kalangan pelajar sekolah rendah dan menengah, menurut laporan beberapa media tempatan.

Wilayah berhampiran ibu negara Beijing itu mula melancarkan ujian besar-besarannya pagi tadi, menasihatkan 14 juta penduduk untuk tinggal di atau berhampiran rumah supaya bersedia untuk menjalani ujian saringan Covid-19.

Bagaimanapun, setakat ini tidak ada perintah penutupan atau ‘lockdown’ dilaksanakan.

Pihak berkuasa China sedang bergelut dengan penularan yang lebih luas berpusat di bandar Xi’an di barat laut negara itu yang telah mencetuskan persoalan mengenai dasar ‘sifar Covid-19’ negara itu dan sekatan ketat selain ujian besar-besaran segera untuk membendung wabak.

China, di mana virus itu pertama kali dikesan pada 2019, setakat ini hanya melaporkan segelintir kes Omicron, namun mengambil tindakan tegas tanpa kompromi dalam usaha mencegah penularannya.

Penduduk Tianjin telah diberitahu bahawa sehingga mereka memperoleh keputusan ujian negatif, mereka tidak akan menerima kod “hijau” pada aplikasi pengesanan Covid-19 telefon pintar yang kini perlu ditunjukkan oleh hampir semua warga China apabila menggunakan pengangkutan awam dan dalam situasi lain.

Tianjin ialah bandar pelabuhan utama kira-kira 150km tenggara Beijing. – Agensi


Zahid sakit hati selepas TPM tidak letak jawatan, mahu ambil tindakan

Susulan tindakan Timbalan Perdana Menteri Datuk Ismail Sabri Yaakob yang bersama dalam sidang media di Putrajaya semalam, Datuk Seri Ahmad Zahid Hamidi membayangkan tindakan bakal dikenakan terhadap Naib Presiden tersebut.

Presiden UMNO itu mendakwa tindakan Ismail Sabri tersebut melanggar keputusan parti dan sepatutnya meletak jawatan, bukan bersama dengan Perdana Menteri Tan Sri Muhyiddin Yassin selepas pertemuan dengan Yang di-Pertuan Agong semalam.

“Ismail Sabri berada dalam mesyuarat dan bersetuju dengan keputusan MT (Majlis Tertinggi) untuk tarik sokongan daripada Perikatan Nasional (PN), malah memberitahu ahli MKT yang beliau akan menuruti (segala) keputusan parti.

“Sebarang tindakan yang bakal dikenakan ke atas beliau akan dibuat berpandukan Perlembagaan parti,” katanya dipetik dalam sebuah portal.

Ismail tampil berdiri di sebelah Muhyiddin semalam ketika Presiden Bersatu itu menegaskan bahawa dia masih mempunyai sokongan majoriti ahli Dewan Rakyat dan menyatakan kesediaan berdepan undi percaya pada persidangan September ini.

Sementara itu, Zahid mendesak Menteri dan Timbalan Menteri UMNO harus meletakkan jawatan seperti diputuskan MT.

“Terserah kepada mereka. Kalau patuh pada parti, sila letak jawatan seperti yang dibuat Shamsul (Ahli Parlimen Lenggong Datuk Seri Shamsul Anuar Nasarah),” katanya lapor Utusan Malaysia.

Untuk rekod, seorang menteri dari UMNO sahaja baharu meletak jawatan.

Ketika ini, seramai lapan Menteri UMNO dan lima Timbalan Menteri dalam Kabinet Kerajaan PN.

Mereka ialah Naib Presiden UMNO, Datuk Seri Ismail Sabri Yaakob (Timbalan Perdana Menteri); Ahli Parlimen Ketereh, Tan Sri Annuar Musa (Menteri Wilayah Persekutuan); Ketua Wanita UMNO, Datuk Seri Dr Noraini Ahmad (Menteri Pengajian Tinggi); Ahli Parlimen Kepala Batas, Datuk Seri Reezal Merican Naina Merican (Menteri Belia dan Sukan); Ahli Parlimen Sembrong, Datuk Seri Hishammuddin Hussein (Menteri Luar); Ahli Parlimen Rembau, Khairy Jamaluddin (Menteri Sains, Teknologi dan Inovasi ); Ahli Parlimen Kota Tinggi, Datuk Halimah Mohamed Sadique (Menteri Perpaduan Negara) dan Ahli Parlimen Tenggara, Datuk Seri Dr Adham Baba (Menteri Kesihatan).

Lima timbalan menteri dari UMNO pula ialah Ahli Parlimen Kuala Kangsar, Datuk Mastura Yazid (Timbalan Menteri di Jabatan Perdana Menteri); Ahli Parlimen Kuala Krau, Datuk Seri Dr Ismail Mohamed Said (Timbalan Menteri Dalam Negeri); Ahli Parlimen Padang Besar, Datuk Zahidi Zainul Abidin (Timbalan Menteri Komunikasi dan Multimedia); Ahli Parlimen Jasin, Datuk Seri Ahmad Hamzah (Timbalan Menteri Pertanian dan Industri Makanan) dan Ahli Parlimen Lipis, Datuk Abdul Rahman Mohamad (Timbalan Menteri Pembangunan Luar Bandar).


Pfizer kata keberkesan vaksin pada kanak-kanak 5-11 tahun capai 90%

Keberkesanan vaksin Covid-19 Pfizer mencapai lebih 90 peratus menghalang gejala jangkitan terhadap kanak-kanak berusia antara lima dan 11 tahun, kata pengeluar ubat-ubatan itu dalam satu dokumen yang diterbitkan pada Jumaat.

Data baharu itu disiarkan dalam laman sesawang Pentadbir Makanan dan Ubat-Ubatan (FDA) Amerika Syarikat (AS) yang meminta panel bebas mengadakan pertemuan pada Selasa untuk memutuskan sama ada memberi kebenaran suntikan vaksin kepada kumpulan umur berkenaan.

Kadar keberkesanan itu diperoleh hasil kajian ke atas 2,250 peserta, dengan data terkumpul hingga 8 Oktober, ketika kebanyakan jangkitan berlaku sewaktu varian Delta mendominasi penularan Covid-19 di AS dan perigkat global.

“VE (keberkesanan vaksin) terhadap gejala Covid-19 yang disahkan oleh makmal bermula sekurang-kurangnya tujuh hari selepas dos kedua diberikan kepada peserta tanpa wujudnya jangkitan Sars-CoV-2 sebanyak 90.7 peratus,” kata dokumen itu.

Tidak ada kes miokarditis atau perikarditis (radang jantung atau radang di sekitar jantung) – tetapi tidak ada cukup sukarelawan kajian yang boleh menampakkan kesan sampingan yang sangat jarang berlaku, dan remaja lelaki dianggap sebagai kumpulan berisiko tinggi.

Ini adalah kali pertama Pfizer mengeluarkan anggaran keberkesanan vaksin terhadap kanak-kanak dalam usia berkenaan.

Kenyataan media Pfizer sebelum ini hanya mengatakan bahawa suntikan vaksinnya menghasilkan tindak balas imun yang kuat.

Ujian terhadap kumpulan usia berkenaan mengandungi 10 mikrogram vaksin, berbanding kumpulan umur yang lebih tua telah menerima 30 mikrogram.

Terdahulu, White House mendedahkan rancangan melaksanakan suntikan vaksin Covid-19 untuk kanak-kanak berusia lima hingga 11 tahun, dan sedang menunggu kelulusan (FDA) serta Pusat Kawalan dan Pencegahan Penyakit (CDC) AS.

Pentadbiran Presiden AS, Joe Biden, mengumumkan jika vaksin dibenarkan untuk kanak-kanak berumur 5 hingga 11 tahun, ia akan diedar secepat mungkin dan tersedia dengan mudah serta adil kepada keluarga di seluruh negara.

Ketika ini, vaksin Pfizer-BioNTech diberikan kelulusan penuh untuk disuntik pada individu berusia 16 tahun dan ke atas termasuk kegunaan kecemasan dari FDA bagi kanak-kanak berusia 12 hingga 15 tahun. – Agensi


Amar Singh lapor polis fitnah, dakwaan palsu blogger RPK

Bekas pegawai tinggi polis yang terlibat dalam serbuan ke atas rumah Datuk Seri Najib Razak pada Mei 2018, Datuk Seri Amar Singh membuat laporan polis terhadap blogger Raja Petra Kamaruddin (RPK).

Bekas Pengarah Jabatan Siasatan Jenayah Komersial (JSJK) Bukit Aman itu berkata beliau membuat laporan di Ibu Pejabat Polis Daerah Dang Wangi hari ini (12 Ogos), susulan dakwaan RPK bahawa teman wanita Amar hadir ketika serbuan dilakukan dan mengambil salah satu beg yang dirampas.

“Kes disiasat mengikut Seksyen 500 kerana memfitnah dan Seksyen 233 Akta Komunikasi dan Multimedia,” katanya.

Tambahnya, dua lagi timbalan pengarah polis bersara, yang hadir semasa serbuan, turut membuat laporan terhadap RPK, melabelkan dakwaannya sebagai palsu.

Sebelum ini, Amar menafikan dakwaan RPK yang dibuat dalam portalnya Malaysia Today. Blogger berkenaan dikatakan masih bersembunyi di luar negara sejak lebih tiga tahun lalu dan turut berdepan beberapa saman.

Sambil menyifatkan tindakan itu sebagai serbuan terbesar dalam sejarah polis, Amar berkata ia dilakukan dengan mematuhi sepenuhnya peraturan ketat yang dikenakan.

“Rekod terperinci dibuat mengenai apa yang ditemui. Tiada wanita seperti itu hadir atau apa-apa dikeluarkan seperti yang didakwa.

“Adalah penting untuk diambil perhatian bahawa serbuan itu dilakukan oleh sepasukan anggota yang terdiri daripada beberapa timbalan pengarah dan penolong pengarah polis, pegawai polis yang sangat kanan, di mana sebahagian daripadanya kemudian menjadi pengarah dan ketua polis negeri,” katanya dalam satu kenyataan hari ini.

Kira-kira 70 anggota dan pegawai polis dari beberapa jabatan terlibat dalam serbuan itu termasuk dari JSJK, Unit Tindakan Khas (UTK), Jabatan Siasatan Jenayah (JSJ) dan Jabatan Trafik, kata Amar.

“Tidak mungkin apa-apa boleh melalui pasukan ini tanpa disedari oleh sesiapa. Lagipun pasukan ini baru bertemu pada hari serbuan dilakukan.

“Oleh itu, tidak ada kemungkinan wujud sebarang konspirasi untuk menutupnya. Saya sengaja membentuk semua pasukan saya daripada elemen berbeza untuk mengelakkan dakwaan palsu oleh ‘tentera upahan’ seperti RPK mengenai serbuan itu,” katanya.

Amar berkata, proses serbuan turut diambil gambar dan video dirakam dari awal hingga akhir serbuan oleh pasukan bebas daripada JSJ.

“Gambar dan video ini masih dalam simpanan JSJ,” katanya.

Amar berkata tiada sebarang cara orang awam boleh mengelak kamera dan video tanpa disedari oleh sesiapa, melainkan orang ini tidak kelihatan.

“Tambahan pula, bangunan tempat serbuan dijalankan mempunyai lebih 100 kamera CCTV dan lebih 50 wartawan sedang menunggu di lobi, satu-satunya pintu keluar bangunan ketika itu.

“Tiada seorang pun daripada wartawan yang melihat seorang wanita awam berjalan keluar dalam serbuan itu, juga dengan beg pakaian besar seperti yang didakwa,” katanya.

Amar berkata dakwaan RPK jelas benar-benar palsu.

“Saya membuat laporan polis terhadap RPK berhubung dakwaan palsu ini. Saya juga telah dimaklumkan oleh pegawai kanan yang hadir semasa serbuan itu bahawa mereka juga akan membuat laporan polis terhadap RPK,” katanya.

Amar juga menafikan beliau telah berhijrah ke Kanada.

“Saya masih di Malaysia dan akan berada di sini di negara saya sehingga saya mati. Saya tidak boleh mengatakan perkara yang sama untuknya.

“Jika seseorang telah melakukan tugas dengan penuh integriti sudah tentu tiada apa yang perlu dibimbangkan,” katanya.

Amar turut mencabar RPK untuk pulang ke Malaysia dan membentangkan apa yang dia ada.

“RPK hanya boleh membaling batu dari jauh dan bersembunyi di sebalik lapisan imuniti luar wilayah. Sudahkan dengan keberanian datang ke Malaysia dan nyatakan apa yang anda ada,” katanya.

Amar, yang merupakan tokoh pusat yang mengetuai siasatan polis terhadap 1Malaysia Development Berhad (1MDB) mengetuai serbuan polis ke atas premis yang dikaitkan dengan Najib selepas Barisan Nasional kalah dalam Pilihan Raya Umum pada Mei, 2018.

Beliau bersara pada 5 Disember 2018.


Kerajaan kaji implikasi asing kuasa Peguam Negara dan pendakwa raya

Kerajaan masih mengkaji implikasi kepada cadangan pengasingan kuasa antara Peguam Negara dan pendakwa raya, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Katanya walaupun banyak negara lain termasuk negara Komanwel yang telah melakukan pengasingan tersebut namun cadangan itu tidak mudah dilaksanakan, menurut laporan Bernama.

Jelasnya untuk cadangan itu dilaksanakan di Malaysia, sebanyak 19 undang-undang sedia ada termasuk Perlembagaan Persekutuan perlu dipinda.

Selain itu, perkara tersebut juga melibatkan kos yang memerlukan penambahan kepada perbelanjaan kerajaan.

“Apabila diasingkan Peguam Negara perlu ada pejabatnya sendiri, perpustakaan, staf serta penasihat sendiri kerana tidak lagi boleh berkongsi dengan pendakwa raya.

“Kita juga tidak tahu berapa juta diperlukan setahun untuk membiayai perkara ini,” katanya kepada pemberita selepas menghadiri majlis penyerahan wang deposit pembelian tanah Masjid Kampung Sejingkat, di Kuching hari ini.

Wan Junaidi berkata secara peribadi beliau menyokong cadangan pengasingan kuasa itu namun kajian menyeluruh diperlukan sebelum sebarang keputusan dibuat.

Semalam, penganalisis politik dari Universiti Sunway, Prof Wong Chin Huat dalam tulisannya yang dilaporkan dalam media tempatan mencadangkan agar pengasingan peranan pendakwa raya daripada Peguam Negara sebelum Pilihan Raya Umum ke-15 (PRU15).

Menurutnya, cadangan tersebut perlu supaya pendakwa raya boleh ‘bebas’ daripada sebarang gangguan politik.


Johor negeri terbaharu dilanda banjir, 456 mangsa dipindah

Johor menjadi negeri seterusnya dilanda banjir membabitkan pembukaan lapan pusat pemindahan sementara (PPS) di Segamat yang menempatkan seramai 456 mangsa daripada 133 keluarga setakat jam 8 pagi tadi.

Jumlah mangsa banjir di empat negeri pula iaitu Sabah, Negeri Sembilan, Kelantan dan Terengganu, terus mencatatkan peningkatan, lapor Bernama.

Di JOHOR, Pengerusi Jawatankuasa Kesihatan dan Alam Sekitar negeri R Vidyananthan berkata, PPS berkenaan dibuka mulai lewat malam tadi susulan hujan berterusan di daerah berkenaan sejak semalam.

“PPS yang dibuka ialah Balai Raya Kampung Sermin, Balai Raya Kampung Lembah Bakti, Dewan Serbaguna Pekan Air Panas, Sekolah Jenis Kebangsaan Cina (SJKC) Ai Chun, Balai Raya Kampung Paya Lenga, Balai Raya Kampung Paya Lebar, Balai Raya Kampung Gelang Chinchin, Sekolah Kebangsaan (SK) Kampung Tenang dan Dewan Serbaguna Jalan Genuang.

“Kawasan terjejas melibatkan Kampung Sermin, Kampung Lembah Bakti, Kampung Pekan Air Panas, Kampung Paya Lenga, Kampung Paya Lebar, Kampung Gelang Chinchin, Kampung Tenang dan Kampung Sedeng,” katanya dalam kenyataan hari ini.

Menerusi laman web rasmi public infobanjir Jabatan Pengairan dan Saliran (JPS), aras air Sungai Muar di Kampung Awat, Segamat telah melebihi tahap bahaya iaitu 20.11 meter (m), manakala Sungai Lenik di Kampung Chaah, Segamat telah melebihi tahap amaran dengan 5.58 m setakat 8.15 pagi ini.

Sementara itu, aras air Sungai Tangkak di Kampung Seri Makmur, Tangkak, juga telah melebihi paras bahaya yang mencatatkan 4.16 m, pagi ini.

Di SABAH, jumlah mangsa banjir meningkat kepada 504 mangsa daripada 167 keluarga pagi ini berbanding 73 mangsa daripada 17 keluarga malam tadi dalam bencana banjir di daerah Kota Marudu dan sebuah PPS baharu dibuka di Sekolah Menengah Kebangsaan (SMK) Tandek menempatkan 253 mangsa daripada 97 keluarga manakala PPS SK Teritipan menempatkan 251 mangsa daripada 70 keluarga.

“Jumlah kemasukan mangsa ke PPS terus bertambah ekoran keadaan paras air masih tinggi. Pasukan pemantau telah membuat pemantauan di kampung-kampung yang telah dinaiki air,” menurut Sekretariat Pengurusan Bencana Negeri Sabah menerusi kenyataan hari ini.

Di NEGERI SEMBILAN, Pengarah Angkatan Pertahanan Awam Malaysia (APM) negeri Lt Kol (PA) Mohd Syukri Madnor berkata mangsa banjir meningkat kepada 138 individu daripada 41 keluarga yang berada di sembilan PPS termasuk Surau Kampung Gedok, SK Felda Palong 1 dan Dewan Desa Dangi, setakat 8 pagi ini.

Sementara itu, Jabatan Bomba dan Penyelamat Malaysia (JBPM) Negeri Sembilan memaklumkan seramai 295 individu yang terperangkap dalam banjir di Felda Jelai 4 di Gemas, Kampung Tengah, Kampung Geduk, Kampung Tenai, dan Kampung Baru Geduk di Gemencheh, Felda Palong 1 di Bahau, Kampung Kuala Johol, Kuala Pilah serta Kampung Tanah Datar Hilir dan Teha Homestay di Seri Menanti, diselamatkan oleh anggotanya sejak awal pagi tadi.

Jumlah mangsa banjir di KELANTAN mencatatkan sedikit peningkatan setakat 8 pagi ini, apabila seramai 1,129 individu terjejas berbanding 1,128 orang semalam yang ditempatkan di 18 PPS melibatkan tiga jajahan iaitu 11 di Kuala Krai, enam di Jeli dan satu di Tanah Merah, menurut aplikasi Info Bencana Jabatan Kebajikan Masyarakat (JKM).

Sementara itu, portal rasmi info banjir JPS melaporkan hanya satu sungai utama di Kelantan berada pada paras bahaya iaitu Sungai Kelantan di Kuala Krai merekodkan bacaan 25.27 m.

Hari ketiga banjir di TERENGGANU menyaksikan jumlah mangsa terus meningkat kepada 451 orang daripada 128 keluarga pagi ini berbanding 433 orang daripada 123 keluarga malam tadi.

Sekretariat Jawatankuasa Pengurusan Bencana Negeri dalam satu kenyataan memberitahu satu lagi PPS di daerah Dungun dibuka menjadikan jumlah keseluruhan PPS adalah empat buah.

“PPS itu ialah Dewan Orang Ramai Kampung Minda yang dibuka tengah malam tadi menempatkan 18 mangsa daripada lima keluarga. Tiga PPS lain kekal dengan jumlah sama iaitu surau Kampung Ban Ho di Kemaman (43 mangsa, lapan keluarga), Dewan Serbaguna Kampung Shukur, Dungun (225 mangsa, 60 keluarga) dan Dewan Orang Ramai Kampung Pasir Raja, Dungun (165 orang, 55 keluarga),” menurut kenyataan itu.

Di PAHANG, aplikasi Info Bencana JKM melaporkan seramai 2,030 mangsa masih berada di 32 PPS melibatkan enam daerah pagi ini.

Hujan lebat berterusan menyebabkan tujuh PPS kembali dibuka di Raub sebagai persediaan awal, namun setakat awal pagi ini hanya satu PPS iaitu di SK Ulu Atok dihuni oleh 35 orang daripada lapan keluarga.

JPS melaporkan dua sungai berada pada paras bahaya iaitu Sungai Lipis di Batu Malim, Raub dan Sungai Serting di Padang Gudang, Bera dengan kedua-duanya menunjukkan trend menaik.

Enam sungai berada pada paras amaran iaitu Sungai Pahang di Paya Gintong, Jerantut; Sungai Dong di Kampung Peruas (Raub); Sungai Lipis di Benta (Lipis), Sungai Triang di Chemomoi (Bentong); Sungai Luit di Kampung Subuh, Maran dan Sungai Kechau di Kampung Dusun (Lipis).

Di SELANGOR, setakat 11 malam tadi, Jabatan Meteorologi Malaysia (MetMalaysia) meramalkan ribut petir atau hujan lebat bakal berlaku di Sabak Bernam, Kuala Selangor, Hulu Selangor dan Gombak.

Di MELAKA, sebanyak 96 mangsa daripada 29 keluarga dipindahkan ke dua PPS berikutan banjir yang kembali melanda Alor Gajah malam tadi.

Pengarah APM Melaka Lt Kol (PA) Cuthbert John Martin Quadra dalam kenyataan berkata 15 mangsa daripada lapan keluarga menghuni Balai Raya Gadek yang dibuka pada 3.30 pagi tadi manakala 81 daripada 21 keluarga dipindahkan ke SMK Seri Pengkalan yang dibuka pada 7 pagi ini.

“Sekolah Rendah Agama (SRA) Jabatan Agama Islam Melaka (JAIM) juga kini dibuka pada 7 pagi dan mangsa sedang dalam proses pendaftaran,” katanya.

Ketiga-tiga PPS yang ditutup Khamis lepas dibuka semula hari ini berikutan banjir kembali melanda daerah Alor Gajah.


‘Rafizi buta sejarah, PH menang PRU-14 kerana Bersatu juga’

Perikatan Nasional (PN) tidak meletakkan harapan kepada Pakatan Harapan (PH) untuk menentang Barisan Nasional (BN) pada Pilihan Raya Umum Ke-15 (PRU-15), kata Ahli Majlis Pimpinan Tertinggi (MPT) Bersatu Senator Datuk Razali Idris.

Ini kerana, katanya kekuatan empat parti dalam gabungan PN membabitkan Bersatu, PAS, Gerakan dan Parti Solidariti Tanah Airku (STAR), sudah mencukupi dalam usaha untuk menumbangkan BN.

Menurutnya saranan Pengerusi PN, Tan Sri Muhyiddin Yassin agar semua pimpinan parti pembangkang mempertimbang untuk membuka semula pintu rundingan, hanya bertujuan mencari kesepakatan bagi mengelak BN kembali berkuasa dan dengan itu mengulangi amalan salah guna kuasa dan rasuah dalam pentadbiran negara.

“Jika cadangan Muhyiddin itu dipersetujui PH, sudah tentu ada syarat lain akan ditetapkan,” katanya.

Media sebelum ini melaporkan Muhyiddin pada sidang media selepas Konvensyen PN 2022 di Serdang, Sabtu lalu, berkata semua pimpinan parti pembangkang perlu mempertimbangkan untuk membuka semula pintu rundingan dengan PN, jika masing-masing sepakat bahawa musuh utama pada PRU-15 ialah BN.

Muhyiddin berkata, pandangan itu dibuat demi memastikan masa depan negara yang lebih selamat, selain mengelak negara daripada terus terjerumus dalam kancah kleptokrasi, rasuah serta salah guna kuasa membabitkan kerajaan BN sebelum ini.

Bagaimanapun, Timbalan Presiden PKR Rafizi Ramli yang mengulas perkara itu semalam berkata PH kekal dengan pendirian untuk tidak menjalinkan kerjasama dengan PN bagi menghadapi PRU-15.

Mengulas lanjut, Razali yang juga Ketua Badan Pimpinan Bersatu negeri, menganggap Rafizi sebagai ‘buta sejarah’ bahawa kerajaan PH yang memenangi PRU-14 dan menerajui kepimpinan negara selama 22 bulan adalah hasil gabungan dengan parti lain, termasuk Bersatu.

“Rafizi bukannya pemimpin sesuai untuk mengeluarkan kenyataan itu… apa jawatan dia dalam PH? Pemimpin paling tepat untuk mengeluarkan kenyataan ialah Presiden PKR Datuk Seri Anwar Ibrahim dan tiga presiden lain.

“Rafizi perlu sedar, PKR dan PH tidak mempunyai kekuatan apabila tiada satu pun kerusi dimenangi parti itu walaupun meletakkan calon di Kelantan dan Terengganu,” katanya.

Berhubung kenyataan Rafizi bahawa parti itu hanya akan memfokus dan mencari pemimpin yang jujur serta cekap untuk mentadbir negara, Razali yang juga Ketua Bahagian Bersatu Marang mencabar bekas Ahli Parlimen Pandan itu supaya mendedahkan siapa pemimpin dalam PH dan PKR yang dimaksudkan itu.


Insiden LRT: Tajuddin sedih, rasa ‘dimalukan’

Bekas Pengerusi Prasarana Malaysia Berhad (Prasarana), Datuk Seri Tajuddin Abdul Rahman berasa amat sedih kerana beliau seolah-olah dimalukan susulan nahas membabitkan dua tren Transit Aliran Ringan (LRT) laluan Kelana Jaya bulan lalu.

Dakwanya laporan yang mengatakan bahawa beliau tidak sensetif berhubung insiden itu tidak benar kerana tidak mengambil keseluruhan kontenks sehingga beliau ‘diserang’ dan dimalukan di seluruh Malaysia.

Ahli Parlimen Pasir Salak itu berkata sejak awal sidang akhbar lagi, beliau selaku Pengerusi Prasarana ketika itu melahirkan rasa sedih dan kecewa dengan insiden yang berlaku.

“Saya dimalukan di seluruh Malaysia sebagai seorang yang tidak layak, tidak sensitif, rasis, tidak ikut prosedur operasi standard (SOP) sehingga ada pula yang sanggup buat petisyen agar diri saya meletakkan jawatan.

“Semuanya bersifat menghentam dan ada pula yang mengambil kesempatan dengan melaporkan kepada polis.

“Ia tidak adil bagi saya, satu hari, saya akan kenal pasti siapa yang beria-ia sangat (menghentam) itu dan ambil tindakan mengikut peraturan undang-undang,” katanya petik Utusan Malaysia.

Menurutnya, ketika kejadian berlaku Prasarana telah bertindak segera dengan mengadakan perbincangan untuk membantu mangsa-mangsa yang terlibat termasuk menanggung kos rawatan di hospital dan bantuan khas kepada mereka yang hilang pendapatan disebabkan kemalangan berkenaan.

“Jadi, di mana yang dikatakan tidak prihatin itu? Saya cabar mereka lihat balik video sepanjang sidang media tersebut dan buktikan saya tidak sensitif.

“Adakah hanya kerana saya bergurau sedikit dan sebutkan pertembungan dua tren itu sebagai ‘kiss each other’, maka itu diambil sebagai bahan bahawa saya tidak prihatin dan sensitif?

“Orang yang kenal saya tahu bagaimana saya, tetapi, mereka yang tidak kenal saya ini mainkan cerita-cerita, seolah-olah ada agenda politik untuk menjatuhkan imej saya,” katanya.

Sementara itu, Tajuddin berkata, pemecatan beliau daripada Prasarana bukanlah satu masalah besar bagi dirinya.

“Saya tidak ada masalah dengan perkara itu, tak berdendam pun, pegangan saya berani kerana benar dan biarlah masa yang menentukan kebenaran itu,” katanya.

Dalam kemalangan LRT di laluan Kelana Jaya, Mei lalu, sebuah tren tidak membawa penumpang bertembung dengan sebuah lagi tren yang membawa 213 orang penumpang mengakibatkan 47 daripada mereka parah dan 166 lagi cedera ringan.

Berikutan laporan sidang akhbar yang dikendalikan Tajuddin, kerajaan pada 26 Mei lalu telah menamatkan khidmatnya sebagai Pengerusi Bukan Eksekutif Prasarana.


Kes baharu naik tapi tak lebih 4,000

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi naik sedikit berbanding 3,140 kes yang dilaporkan semalam, tetapi tidak melebihi angka 4,000.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 3,519 jangkitan baharu dilaporkan di seluruh negara.

Angka itu menjadikan kumulatif positif sebanyak 2,728,203 kes, dengan sehingga semalam seramai 2,642,469 pesakit sembuh, dan 31,192 kes kematian.

Terdahulu, Kementerian Kesihatan memaklumkan sehingga semalam terdapat 51,023 kes masih aktif.

Daripada jumlah kes aktif itu, 42,873 pesakit menjalani kuarantin di rumah, 4,069 ditempatkan di PKRC; 3,728 dimasukkan ke hospital; dan 353 pesakit dirawat di ICU, dengan 189 daripadanya memerlukan alat bantuan pernafasan.

Sementara itu, Dr Noor Hisham memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 0.90.

Pulau Pinang dan Pahang masing-masing kekal dengan nilai Rt 1.00, sementara negeri lain antara 0.75 dan 0.99.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.


Muhyiddin nafi fitnah Zahid

Bekas Perdana Menteri Tan Sri Muhyiddin Yassin mendakwa kenyataan beliau bahawa Datuk Seri Ahmad Zahid Hamidi telah memintanya untuk campur tangan dalam kes jenayah bekas Timbalan Perdana Menteri itu di mahkamah adalah benar dan bukan fitnah.

Muhyiddin, 74, dalam pernyataan pembelaan yang difailkan pada 9 Mei, mendakwa kenyataan yang dibuat semasa kempen Pilihan Raya Negeri (PRN) Johor ke-15 di Mersing di pekarangan Pusat Pembelajaran Sentuhan Kasih Felda Tenggaroh 3 pada 16 Februari lepas sebahagian besarnya dijustifikasikan sebagai benar dan merupakan komen adil serta berkepentingan awam.

Menurut Muhyiddin, beliau juga tidak mempunyai kawalan dan tidak bertanggungjawab atas penerbitan kenyataan itu yang dibuat oleh Astro Awani di akaun YouTube serta KiniTV, Malaysiakini, Utusan Malaysia atau mana-mana portal berita dalam talian lain, lapor Bernama.

“Saya menyatakan bahawa tiada sebarang niat jahat daripada pihak saya dalam menerbitkan pernyataan tersebut. Secara khususnya saya menafikan bahawa penerbitan tersebut telah dibuat bertujuan untuk merendahkan reputasi plaintif di khalayak umum,” katanya.

Menerusi saman yang difailkan pada 4 April lepas, Ahli Parlimen Bagan Datuk itu memohon perintah injunksi secara ex-parte supaya Muhyiddin selaku defendan, atau wakilnya, menarik balik kenyataan fitnah tersebut atau kenyataan fitnah serupa terhadap beliau.

Zahid, 69, juga memohon perintah injunksi sementara bagi menghalang defendan, pegawai dan pembantunya serta ejen dan wakilnya daripada mengeluar, menerbit, mengedar atau menyebarkan kenyataan fitnah itu atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.

Turut diminta perintah injunksi sementara bagi mengarahkan defendan agar memadam, menyunting dan menghentikan penerbitan sebahagian rakaman video majlis itu yang didakwa mengandungi fitnah di portal berita dalam talian serta media sosial antaranya di Facebook profil ‘Perikatan Nasional,’ YouTube Astro Awani dan KiniTV.

Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadam dan menghentikan penerbitan fitnah berkenaan.

Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.

Beliau berkata kenyataan fitnah itu adalah palsu serta bertujuan menjatuhkan reputasi dan nama baiknya. Zahid juga mendakwa kenyataan fitnah itu dikeluarkan oleh defendan selepas pengumuman Suruhanjaya Pilihan Raya berkaitan PRN Johor.

Sementara itu, peguam Shahrul Fazli Kamarulzaman, yang mewakili Zahid, ketika dihubungi berkata pengurusan kes saman tersebut ditetapkan pada 25 Mei ini.


Ringgit dibuka kukuh berbanding dolar AS, bursa turut meningkat

Ringgit mengukuh berbanding dolar Amerika Syarikat (AS) pada sesi awal Jumaat (22 Julai 2022), manakala Bursa Malaysia mengekalkan aliran meningkat dalam dagangan pagi ini.

Pengukuhan ringgit disebabkan permintaan terhadap dolar AS lemah susulan pengumuman tuntutan pengangguran lebih tinggi, penurunan jualan rumah dan penyusutan pulangan bon AS.

Perkembangan itu memberi kelebihan kepada ringgit yang meningkat kepada 4.4510/4550 berbanding dolar AS pada 9.01 pagi ini, daripada 4.4575/4590 pada akhir urus niaga semalam, menurut Bernama.

Rakan Pengurusan SPI Asset Management Stephen Innes berkata ringgit dijangka mencatat prestasi lebih baik susulan hasil bon AS yang rendah.

“Data-data yang dikemaskini daripada AS termasuk tuntutan pengangguran, jualan rumah dan kenaikan inventori gas domestik yang meningkat menunjukkan kemungkinan tindakan Rizab Persekutuan AS menaikkan kadar faedah telah menyebabkan pulangan hasil bon negara maju itu rendah,” katanya.

Dalam pada itu, ringgit diniagakan lebih rendah berbanding kelompok mata wang utama.

Ringgit susut berbanding dolar Singapura kepada 3.2003/2037 daripada 3.1960/1976 semalam dan rendah berbanding pound Britain kepada 5.3359/3407 daripada 5.3236/3254.

Ia turut susut berbanding berbanding yen Jepun kepada 3.2406/2440 daripada 3.2128/2142 semalam dan rendah berbanding euro kepada 4.5427/5468 daripada 4.5386/5402.

Sementara itu, Bursa Malaysia mengekalkan aliran meningkat pagi ini, mengambil petunjuk daripada rali berterusan Wall Street berikutan pendapatan korporat Amerika Syarikat (AS) yang kukuh, kata seorang penganalisis.

Pada 9.15 pagi, FTSE Bursa Malaysia KLCI (FBM KLCI) meningkat 4.66 mata kepada 1,454.98 daripada 1,450.32 penutup Khamis.

Indeks penanda aras dibuka 0.77 mata lebih tinggi kepada 1,451.09.

Di pasaran yang lebih luas, kaunter untung mengatasi kaunter rugi 172 berbanding 123, manakala 206 kaunter tidak berubah, 1,795 tidak diniagakan dan lapan yang lain digantung.

Jumlah dagangan berjumlah 145.83 juta unit bernilai RM57.16 juta.

Dalam nota penyelidikan hari ini, Malacca Securities Sdn Bhd berkata arah aliran meningkat semalaman Wall Street memberi isyarat bahawa sokongan belian di bursa tempatan akan kekal utuh.

“Sektor teknologi sepatutnya mendapat momentum berikutan pemulihan lanjutan Nasdaq.

“Selain itu, pelabur mungkin memihak kepada saham automotif selepas Persatuan Automotif Malaysia (MAA) menaikkan unjuran jumlah industri automotif Malaysia,” katanya.


Parti Syed Saddiq intai peluang bertanding di Perak

Parti Ikatan Demokratik Malaysia (MUDA) mengintai peluang untuk bertanding di kerusi Parlimen dan Dewan Undangan Negeri (DUN) di Perak pada pilihan raya umum ke-15 (PRU-15).

Pengerusi MUDA Perak Mutalib Uthman berkata pihaknya menyasarkan kerusi Parlimen dan DUN yang dikenal pasti boleh menang, namun enggan mendedahkan jumlah kerusi yang akan ditandingi parti itu, lapor Bernama.

“MUDA hendak bertanding (PRU15) memang sasarkan untuk menang, bukan sekadar hendak mengisi masa lapang,” katanya kepada pemberita ketika menghadiri program Kempen MUDA Perak Bergerak di Memory Lane di sini hari ini.

Sementara itu, Mutalib berkata pihaknya kini sedang aktif melaksanakan kempen berkenaan di kesemua 24 kawasan Parlimen di negeri itu dalam tempoh sebulan bermula hari ini.

Beliau berkata kempen itu dilaksanakan secara bersemuka di kawasan tumpuan ramai seperti pasar tani, kawasan riadah selain pendekatan dari rumah ke rumah dan secara dalam talian.


Wan Saiful beri penjelasan kenyataan salah tafsir berhubung MP lompat parti

Datuk Wan Saiful Wan Jan tampil membuat penjelasan berhubung kenyataannya yang disalah tafsir menerusi laporan media baru-baru berhubung isu Ahli Parlimen (MP) lompat parti.

Ketua Penerangan Bersatu itu membuat penafian berhubung kenyataan sebelum ini akan terdapat beberapa MP lagi yang akan bertindak menyertai parti lain, ia susulan tindakan MP Ampang Datuk Zuraida Kamaruddin yang mengumumkan keluar daripada Bersatu baru-baru ini.

Jelasnya, kenyataan terhadap MP Kuala Langat, Xavier Jayakumar yang dilaporkan media menyimpang daripada maksud sebenar yang ingin disampaikannya.

“Saya dengar YB Xavier Jayakumar (Ahli Parlimen Kuala Langat) akan menyertai parti (PBM) *tetapi saya tidak pasti jika ada pemimpin lain dari Bersatu (selain Zuraida) juga akan keluar untuk menyertai parti baharu*.

“Petikan ini pula kemudian dipetik oleh platform lain dan ada yang spin sehingga menyimpang jauh dari apa yang saya kata.

“Entah siapa yang mencipta bahagian hujung ayat tersebut sebab itu bukan perkataan saya,” katanya dalam satu kenyataan media hari ini.

Menurut Wan Saiful, kenyataan sebenarnya adalah: “Saya ada dengar mengenai YB Xavier, tapi yang lain-lain saya belum.

“Yang saya maksudkan ialah *saya belum dengar MP dari mana-mana parti* yang akan menyertai PBM dan saya nak tunggu lihat kalau betul-betul berlaku dulu sebelum jawab soalan yang ditanya.”

Wan Saiful menegaskan komen tersebut adalah berbentuk umum tanpa merujuk khusus kepada mana-mana parti.

“Sebab itulah komen saya berbentuk umum tanpa merujuk khusus kepada mana-mana parti, dan saya tak ada dengar pula bahawa ada MP Bersatu keluar.

“Tulisan yang selain dari petikan sebenar seperti dalam video adalah salah dan petikan kenyataan seharusnya tepat seperti yang sebenarnya disebut,” katanya lagi


Salahkah Khalid Samad mempertahankan integriti sehingga UMNO koyak?

Seperti dijangkakan, Khalid Samad menjadi sasaran kecaman pemimpin UMNO susulan kenyataannya baru-baru ini berhubung isu pengampunan Datuk Seri Najib Razak.

Nampaknya kenyataan Khalid yang juga Pengarah Komunikasi Parti Amanah menimbulkan reaksi kurang senang dikalangan pemimpin UMNO yang sedang berjuang untuk membebaskan Najib menerusi proses pengampunan.

Walaupun kenyataan Khalid itu hanya mahu memperjuangkan prinsip integriti yang selama ini dipegang pemimpin Pakatan Harapan (PH), namun perkara itu dilihat tidak seiring dengan rakan parti dalam kerajaan campuran khususnya UMNO.

Umum mengetahui, UMNO sudah membuat permohonan secara rasmi untuk mendapatkan pengampunan kepada bekas Perdana Menteri yang sedang meringkuk dalam penjara atas sabitan mencuri wang SRC International Sdn Bhd.

Langkah untuk mendapatkan pengampunan Najib itu dibuat walaupun tidak sampai setahun berada dalam penjara dan boleh disifatkan terlalu pra-matang kerana UMNO baharu sahaja bersama PH dalam kerajaan campuran.

Pada kaca mata umum, kemasukan UMNO dalam membentuk kerajaan campuran bersama PH hanya semata-mata demi kepentingan peribadi segelintir pemimpin mereka khususnya mereka yang sedang terpalit dengan kes mahkamah dan sedang berada dalam penjara ketika ini.

Tindak-tanduk UMNO dengan beberapa pendirian yang dibuat kebelakangan ini dilihat seakan-akan kemasukan dalam kerajaan bersama PH bertujuan untuk mempergunakan kedudukan kuasa yang dimiliki untuk menyelamatkan pemimpin parti mereka sahaja ketika ini.

Satu persatu tindakan dibuat UMNO ketika ini dilihat membelakangi prinsip integriti dan ketelusan yang selama ini menjadi teras parti dalam PH dan seakan-akan PKR, DAP dan Amanah terpaksa mengikut telunjuk parti yang paling sedikit mempunyai kerusi dalam kerajaan campuran.

Walaupun dilihat tidak bersetuju dengan tindakan dibuat UMNO, namun parti dalam PH terpaksa menelan setiap keputusan dibuat dengan pahit meskipun kurang bersetuju.

Kenyataan dikeluarkan oleh Khalid baru-baru ini dilihat sebagai pencetus kepada ketakpuashatian dikalangan parti dalam PH yang dilihat tidak senang dengan tindak-tanduk UMNO dalam kerajaan.

Daripada permohonan pengampunan Najib sehingga ke kes perbicaraan melibatkan Presiden UMNO, Datuk Seri Ahmad Zahid Hamidi, semua perkara ini dilihat akan memberi kesan buruk kepada sokongan rakyat terhadap PH menjelang Pilihan Raya Negeri (PRN) yang bakal diadakan tidak lama lagi.

Bagaimanapun, Khalid yang mahu mempertahankan integriti parti dalam PH pula dianggap sebagai punca perpecahan keharmonian di dalam kerajaan campuran.

Adakah salah apabila Khalid bercakap kebenaran sehingga menyebabkan pemimpin UMNO melantun dan membidas Amanah dengan pelbagai kecaman.

Bibit perpecahan dalam kerajaan sudah timbul sejak sebelum kenyataan Khalid lagi, ia bermula dengan kenyataan Naib Pengerusi DAP Perak, Aziz Bari berhubung peranan UMNO menarik sokongan orang Melayu masih tidak jelas.

Malah kata Aziz lagi, UMNO dilihat hanya menumpang kekuatan Pakatan Harapan (PH) kerana kelangsungan parti itu semakin pudar.

Kenyataan Aziz tersebut mempunyai asasnya apabila UMNO gagal memperoleh jumlah kerusi yang cukup untuk membentuk kerajaan, malah hilang lebih banyak kerusi berbanding dimenangi mereka pada Pilihan Raya Umum Ke-14 (PRU-14) lalu.

Keberadaan UMNO dalam kerajaan campuran ketika ini pun hanya atas ihsan, malah sekalipun tanpa UMNO sekalipun kerajaan sekarang dapat dibentuk kerana sudah memiliki majoriti dua pertiga.

Bagaimanapun, UMNO tidak melihat keberadaan mereka dalam kerajaan campuran hanya sekadar menumpang dan mahu menjadi dominan.

UMNO perlu sedar kedudukan mereka bukan lagi seperti dahulu, mereka kini hanya sekadar penumpang dalam kerajaan campuran dan semestinya tidak boleh melebih-lebih dalam sebarang keputusan.

Tidak semua parti dalam PH yang senang melihat UMNO diangkat sebagai anak emas dalam kerajaan campuran, ia pasti timbul rasa iri hati dikalangan pemimpin lain dalam kerajaan apabila UMNO lebih dimanja dan dibelai Perdana Menteri Datuk Seri Anwar Ibrahim.

Berbalik kepada isu kenyataan Khalid baru-baru ini, ia sangat mengecewakan apabila tidak ada seorang pemimpin Amanah yang berani mempertahankan bekas Ahli Parlimen Shah Alam tersebut.

Adakah pendirian Khalid dalam mempertahankan integriti kini dipandang hina pula oleh pemimpin PH sendiri, walhal bukankah selama ini mereka yang memperjuangkan agar Najib dibicarakan sehingga masuk ke dalam penjara?


PM Itali letak jawatan, beri laluan pilihan raya awal

Perdana Menteri Itali Mario Draghi meletak jawatan selepas kerajaan campurannya tumbang pada Khamis.

Perkara itu telah dimaklumkan kepada Presiden Itali Sergio Mattarella, lapor Bernama.

Parlimen Itali dijangka dibubarkan bagi memberi laluan kepada pilihan raya awal selepas tiga parti yang membentuk kerajaan campuran, liga sayap kanan Matteo Salvini, Forza Italia (FI) parti bekas perdana menteri Silvio Berlusconi dan Gerakan 5 Bintang (M5S), gagal mempertahankan usul undi percaya terhadap Perdana Menteri itu pada Rabu, lapor Agensi Berita Itali (ANSA).

Pejabat presiden memaklumkan, sehingga pilihan raya diadakan kerajaan sedia ada akan memangku jawatan pentadbiran.

Draghi mengucapkan terima kasih kepada Ahli Parlimen yang hadir, kebanyakannya menyokong kerajaan pimpinannya sehingga mampu bertahan selama setahun setengah.

“Terima kasih atas semua komitmen yang telah diberikan selama ini,” katanya.


Ayuh penyokong kerajaan Madani pertahankan Rafizi diserang UMNO, sindir Fadhli

Penyokong kerajaan Madani digesa mempertahankan Menteri Ekonomi, Rafizi Ramli yang dikritik seorang pemimpin UMNO baru-baru ini.

Ketua Pemuda Perikatan Nasional (PN), Ahmad Fadhli Shaari berkata penyokong kerajaan tidak wajar membiarkan Timbalan Presiden PKR itu diserang pemimpin UMNO walhal terdapat juga menteri daripada parti lain dalam kerajaan campuran yang tidak menunjukkan prestasi yang baik.

“Saya sangat tidak senang dengan perkembangan ini. Kenapa pertikaikan Menteri Ekonomi sebegini rupa? Siapa Datuk untuk katakan dia gagal? Menteri-menteri lain berjaya sangatkah?

“Jom semua penyokong kerajaan Madani kita jangan biarkan serangan sebegini ke atas kerajaan kita. Ini hanya permulaan sahaja, barangkali banyak lagi serangan jika dibiarkan,” katanya dalam satu hantaran di Facebook hari ini.

Terdahulu, Ahli Majlis Kerja Tertinggi (MKT) UMNO, Datuk Dr Mohd Puad Zakashi berkata sehingga kini masih belum ada langkah signifikan dilakukan Rafizi.

“Rakyat belum nampak langkah signifikan yang Rafizi buat untuk ekonomi negara.

“Sekurang kurangnya polisi baru ‘ekonomi rakyat’. Mana dia dasar yang lebih baik daripada BRIM (Bantuan Rakyat 1Malaysia),” katanya dalam satu kenyataan semalam.

Puad mempersoalkan persiapan Rafizi sebagai menteri dan menyindirnya susulan memiliki banyak formula ketika menjadi pembangkang.

“Apakah Rafizi tiada persiapan untuk jadi menteri. Itu masalahnya bila banyak sangat formula sebelum jadi Menteri. Bila jadi menteri tidak boleh biasa biasa. Mesti luar biasa.

“Jangan nanti rakyat kata ‘Rafizi turun, ringgit naik’. Agaknya itu punca timbul cerita akan berlaku rombakan kabinet. Menteri kena luar biasa untuk pertahankan kerajaan perpaduan,” katanya lagi.

Rafizi baur-baru ini dilaporkan media sebagai berkata menguruskan ekonomi negara perlu dilihat dalam perspektif menyeluruh kerana ia bukannya semata-mata ditentukan oleh nilai mata wang.

Katanya lagi, banyak perkara perlu dilihat termasuk soal pertumbuhan ekonomi, inflasi, kadar kutipan hasil negara dan fiskal defisit.


Dua eksekutif IT didenda RM140,000 ubah suai komputer firma minyak

Dua eksekutif IT dilepaskan daripada hukuman penjara, namun masing-masing didenda RM140,000, atau penjara setahun oleh Mahkamah Rayuan hari ini atas dua pertuduhan mengubah suai kandungan pelayan komputer sebuah syarikat minyak tanpa kebenaran pada 2009.

R Muralitharan dan R Pathmanathan masing-masing didenda RM70,000, atau penjara enam bulan jika gagal, bagi setiap pertuduhan, lapor Bernama.

Mereka dituduh melakukan kesalahan itu di Shell Information Technology International Sdn Bhd, Jalan Usahawan, Century Square, di Cyberjaya, Selangor pada 28 Februari 2009 dan 1 Mac 2009.

Panel tiga hakim Mahkamah Rayuan, diketuai oleh Datuk Suraya Othman, membenarkan kedua-dua lelaki itu membayar denda itu selewat-lewatnya pada 5 petang Jumaat ini dan jika gagal, waran tangkap akan dikeluarkan terhadap mereka.

Beliau berkata mahkamah mengambil kira hasil daripada tindakan kedua-dua mereka, kos untuk memulihkan pelayan yang rosak serta kos penyiasatan serta proses perundangan lain berjumlah RM5 juta.

Hakim itu berkata tindakan kedua-dua lelaki tersebut telah menjejaskan rakyat di Malaysia, United Kingdom, Norway dan beberapa bahagian lain di dunia.

Beliau berkata mahkamah juga mempertimbangkan faktor-faktor diringankan hukuman yang dikemukakan oleh kedua-dua lelaki itu bahawa mereka adalah pesalah pertama dan mempunyai anak untuk dijaga dan mempunyai pekerjaan.

Suraya yang bersidang bersama Datuk Nordin Hassan dan Datuk Hashim Hamzah mengetepikan perintah Mahkamah Tinggi yang mengekalkan keputusan Mahkamah Sesyen yang menjatuhkan hukuman penjara dua tahun bagi setiap pertuduhan dan menggantikannya dengan denda.

Muralitharan, 43, dan Pathmanathan, 45, didapati bersalah oleh Mahkamah Sesyen pada 2011 atas dua pertuduhan mengubah suai kandungan pelayan syarikat tanpa kebenaran dijatuhi hukuman penjara dua tahun bagi setiap pertuduhan yang akan dijalani secara berturut-turut.

Mereka didakwa mengikut Seksyen 5 (1) Akta Jenayah Komputer 1997 dan boleh dihukum mengikut Seksyen 5(4) akta sama yang memperuntukkan hukuman denda maksimum RM150,000 atau penjara maksimum 10 tahun atau kedua-duanya jika perbuatan itu dilakukan dengan niat untuk menyebabkan kecederaan seperti yang ditakrifkan dalam Kanun Keseksaan.

Pada 2014, Mahkamah Tinggi mengekalkan keputusan Mahkamah Sesyen, menyebabkan Muralitharan dan Pathmanathan merayu ke Mahkamah Rayuan.

Dalam prosiding di Mahkamah Rayuan hari ini, peguam Datuk Geethan Ram Vincent yang mewakili Pathmanathan memberitahu mahkamah bahawa representasi kedua-dua lelaki itu telah diterima pihak pendakwaan yang bersetuju supaya kedua-dua lelaki itu dikenakan denda dengan syarat mereka menarik balik rayuan terhadap sabitan mereka.

Peguam Geethan Ram dan Hisyam Teh Poh Teik yang mewakili Muralitharan memohon mahkamah mengenakan denda RM30,000.

Timbalan Pendakwa Raya Mohd Khushairy Ibrahim memohon mahkamah mengenakan denda RM70,000 bagi setiap pertuduhan, atas alasan perbuatan kedua-dua lelaki itu telah menyebabkan 681 pelayan terjejas dan memerlukan kerja pemulihan dijalankan di negara-negara termasuk Malaysia, United Kingdom, Amerika Syarikat, Belanda, Norway, Rusia dan Kazakhstan.


Kebakaran hutan di barat laut Sepanyol musnahkan lebih 4,000 hektar kawasan

Lebih 4,000 hektar kawasan musnah dalam tujuh kebakaran hutan yang masih berlaku di wilayah autonomi Galicia di barat laut Sepanyol, menurut perkhidmatan bomba tempatan pada Ahad, lapor Xinhua.

Sekurang-kurangnya 2,000 hektar kawasan musnah setakat ini akibat kebakaran terbesar berhampiran bandar A Coruna. Tiada kematian dilaporkan namun 700 orang penduduk terpaksa dipindahkan dari tapak perkhemahan di A Pobra do Caraminal, lapor Bernama.

Sementara itu, di wilayah Ourense, 600 hektar kawasan terbakar yang bermula dengan kebakaran serentak di 10 lokasi, tetapi berjaya dikawal.

Kebanyakan kebakaran dianggap dimulakan secara sengaja, menurut laporan media tempatan.

Menurut data yang dikumpul oleh satelit Copernicus pada Sabtu, kira-kira 230,000 hektar tanah terbakar dalam kebakaran hutan pada musim panas paling kering yang dialami Sepanyol tahun ini.

Kerajaan pusat pada Isnin meluluskan undang-undang baharu untuk membantu mencegah kebakaran pada masa hadapan, termasuk langkah-langkah seperti meningkatkan tahap berjaga-jaga sepanjang tahun dan membersihkan kawasan yang ditumbuhi semak-samun untuk menghalang api daripada merebak dengan cepat.


Lelaki maut ditembak di Sungai Petani dikehendaki kes dadah, SOSMA

Lelaki berusia 36 tahun yang maut ditembak empat penyerang dari jarak dekat dalam kejadian berhampiran sebuah retoran di Jalan Kampung Baru di Sungai Petani hari ini, dikehendaki kerana kes dadah.

Mangsa juga dikehendaki mengikut Akta Kesalahan Keselamatan (Langkah-Langkah Khas) 2012 (SOSMA) kerana dipercayai terbabit dalam kumpulan kongsi gelap dan juga pengedaran dadah.

Dalam kejadian jam 12.38 tengah hari itu, suspek dipercayai melepaskan sekurang-kurangnya lapan das tembakan yang menyebabkan mangsa mengalami kecederaan di badan serta muka dan meninggal dunia di lokasi kejadian.

Mangsa berusia 36 tahun dikatakan datang ke restoran terbabit bersama isteri, seorang kanak-kanak dipercayai anak angkat serta rakannya dan baru selesai membungkus makanan untuk dibawa pulang.

Bagaimanapun, sebaik membuka pintu kenderaan pelbagai guna (MPV) miliknya, mangsa dihampiri empat lelaki yang menunggang motosikal dan terus melepaskan tembakan dari jarak dekat dan difahamkan ketika itu isteri dan anak mangsa masih berada dalam kedai.

Ketua Polis Kedah Komisioner Wan Hassan Wan Ahmad berkata, mangsa ditembak dalam jarak kira-kira satu meter sebelum dia rebah berhampiran MPV putih miliknya.

“Siasatan mendapati empat lelaki memakai topi keledar penutup penuh serta berjaket menghampiri dan melepaskan tembakan terhadap mangsa.

“Ketika itu mangsa dikatakan mahu masuk ke dalam kenderaannya dan hasil pemeriksaan lanjut kita menemui lapan kelongsong peluru,” katanya pada sidang media di lokasi kejadian hari ini.

Memetik media Wan Hassan berkata polis masih menyiasat motif kejadian dan siasatan mengenainya akan dijalankan secara terperinci dan menyeluruh.

“Setakat ini, kita juga sedang mengesan semua suspek dan akan meneliti kamera rakaman litar tertutup (CCTV) di kawasan kejadian bagi memudahkan siasatan,” katanya.

Beliau berkata, kes disiasat mengikut Seksyen 302 Kanun Keseksaan.


Najib kata jangan masuk campur, beritahu Husni kepada mahkamah

Bekas Menteri Kewangan II Datuk Seri Ahmad Husni Hanadzlah memberitahu Mahkamah Tinggi Kuala Lumpur bahawa Datuk Seri Najib Razak memaklumkan kepada beliau supaya tidak masuk campur dalam sebarang urusan 1Malaysia Development Berhad (1MDB).

Menjawab soalan Timbalan Pendakwa Raya Kanan Datuk Seri Gopal Sri Ram pada sesi pemeriksaan semula, Husni berkata beliau menyuarakan kebimbangan mengenai penubuhan 1MDB kepada Najib yang juga Perdana Menteri ketika itu.

Namun katanya Najib memberitahu akan meneruskan juga penubuhan syarikat pelaburan strategik negara itu dan kerjasama dengan PetroSaudi International Ltd (PSI).

“Pada pertemuan penghujung tahun 2009 itu, saya menyatakan kepadanya supaya tidak meneruskan dengan usaha sama itu kerana syarikat ini masih dalam proses mencari telaga minyak.

“Saya juga menyatakan bahawa 1MDB tiada pengalaman dalam bidang itu dan sepatutnya ia diserahkan kepada syarikat Petroliam Nasional Berhad (PETRONAS) tetapi beliau (Najib) kata, ‘kamu jangan masuk campur lagi’.

“Ini menunjukkan beliau (Najib) ada kuasa untuk membuat keputusan kerana tidak ada sebarang perbincangan,” katanya menurut BH.

Dalam keterangan sebelum ini, Ahmad Husni memberitahu mahkamah, dalam pertemuan di pejabat Najib, bekas perdana menteri itu memberitahunya supaya tidak membabitkan diri dan masuk campur dalam (urusan) 1MDB.

Apabila kerajaan memutuskan mengambilalih 1MDB daripada Kerajaan Negeri Terengganu melalui syarikat Lembaga Pelaburan Terengganu (TIA), beliau bertemu Najib untuk memberitahunya bahawa 1MDB tidak sepatutnya ditubuhkan tanpa ‘feasibility study’ (kajian kebolehlaksanaan).

Ahmad Husni berkata, kajian itu adalah untuk membuat penilaian secara praktikal bagi cadangan sesuatu projek dan risiko dari segi perniagaan serta kewangan yang mana ia sangat penting bagi memastikan pelaburan syarikat menguntungkan kerajaan.

Bagaimanapun, Najib berkata beliau akan teruskan (dengan penubuhan 1MDB), jelas Ahmad Husni.

Sementara itu Ahmad Husni berkata, beliau tidak ada sebarang keraguan bahawa surat peribadinya kepada Najib yang dihantar melalui Setiausaha Sulit Allahyarham Datuk Azlin Alias tidak akan sampai kepada bekas perdana menteri itu.

Surat itu dihantar Ahmad Husni pada 23 Ogos 2010 bagi menyuarakan kebimbangannya berhubung urusan 1MDB yang boleh menjejaskan Kerajaan dan Najib.

Menurut Ahmad Husni, beliau mengenali Azlin ketika memegang jawatan sebagai Menteri Kewangan II.

Najib, 67, menghadapi empat tuduhan menggunakan kedudukannya untuk memperoleh suapan berjumlah RM2.3 bilion dana 1MDB.

Ahli Parlimen Pekan itu juga didakwa atas 16 tuduhan menerima wang hasil aktiviti haram daripada akaun Tanore Finance Corporation di Falcon Private Bank, Singapura ke akaun AmIslamic Bank Berhad miliknya sebelum memindahkannya semula ke akaun milik Tanore berjumlah RM2,196,786,711.87.

Dia turut didakwa dengan lima tuduhan, menggunakan hasil daripada aktiviti haram untuk disalurkan kepada lima pihak.

Ia membabitkan RM20,000,000 kepada Pertubuhan Kebangsaan Melayu Bersatu (UMNO); UMNO Bahagian Batu Kawan (RM100,000); ahli perniagaan, Lim Soon Peng (RM246,000); ORB Solutions Sdn. Bhd (RM2,000,000) dan Semarak Konsortium Satu Sdn Bhd (RM303,000).


Langkawi kekal Zon Merah walaupun kes hari ini turun

Pulau Langkawi yang masih kekal sebagai Zon Merah Covid-19 hari ini melaporkan penurunan jangkitan baharu apabila dalam tempoh 24 jam sehingga 12 tengah hari tadi merekodkan 40 kes berbanding 76 kes semalam.

Jumlah baharu itu menjadikan keseluruhan kes positif di Pulau Legenda Mahsuri itu meningkat kepada 5,398 kes dengan 4,884 pesakit telah sembuh, dan 443 kes masih aktif.

Pejabat Kesihatan Daerah Langkawi (PKDLangkawi) dalam kemas kini statistik harian juga memaklumkan satu kematian dilaporkan hari ini menjadikan keseluruhan sejak tahun lalu kepada 71 kes.

Daripada 40 kes positif baharu itu, 21 pesakit dikesan menerusi saringan kontak rapat, 18 kes saringan bergejala dan satu kes daripada Kluster Dah Teluk Nibung di Padang Matsirat.

Pulau peranginan terkenal itu dibuka semula kepada pelancong mulai 16 September lalu dengan dikenakan protokol kesihatan yang ketat, termasuk ujian saringan sebelum menaiki pesawat atau feri serta semasa ketibaan di Langkawi.

Sehingga hari ini secara rasmi hanya seorang pelancong tempatan iaitu kanak-kanak berusia tiga tahun disahkan positif Covid-19 ketika berada di pulau peranginan itu.

Kanak-kanak berasal dari Nilai, Negeri Sembilan itu tiba di pulau peranginan berkenaan pada 24 September bersama ibu bapanya, dan mulai demam sehari kemudian sebelum disahkan positif Covid-19 pada 26 September.

Hari ini, Menteri Pelancongan, Seni dan Budaya Datuk Seri Nancy Shukri memaklumkan sejak 16 September seramai 38,748 pelancong tiba di Langkawi, melepasi sasaran 30,000 pelancong dan menjana lebih RM15 juta.

Sementara itu, Ketua Pegawai Eksekutif Lembaga Pembangunan Langkawi (LADA) Nasaruddin Abdul Muttalib berkata daripada 38,748 pelancong yang tiba di pulau peranginan itu, seramai 26,377 orang tiba melalui Lapangan Terbang Antarabangsa Langkawi, manakala 7,480 orang lagi melalui Jeti Kuah.

“Satu lagi pintu masuk utama iaitu Dermaga Tanjung Lembung (Langkawi Port) merekodkan kemasukan kira-kira 4,891 pelancong,” katanya dalam kenyataan hari ini.


Ketua Pemuda UMNO Seremban keluar parti, sertai PAS

Ketua Pemuda UMNO bahagian Seremban Zool Amali Hussin beberapa ahli jawatankuasanya mengesahkan akan menyertai PAS setelah kecewa dengan apa yang berlaku terhadap parti itu selepas Pilihan Raya Umum Ke-15 (PRU-15) lalu.

Memetik laporan FMT, beliau berkata borang keahlian penyertaannya akan diserahkan kepada Pesuruhjaya PAS Negeri Sembilan Rafiei Mustapha pada Sabtu.

“Kita juga akan membuka kaunter untuk siapa yang mahu jadi ahli PAS pada Sabtu nanti,” katanya.

Ditanya adakah ia membabitkan keseluruhan jawatankuasa Pemuda bahagian itu, Zool berkata keseluruhan ahli yang keluar UMNO akan diumumkan pada sidang media di kediamannya di Seremban selepas sesi penyerahan borang keahlian berkenaan.

Zool sebelum ini antara yang lantang mengkritik kepimpinan Datuk Seri Ahmad Zahid Hamidi yang didakwanya menjadi punca orang Melayu hilang keyakinan terhadap parti itu.

Sumber turut memaklumkan FMT, Zool telah dikeluarkan daripada kumpulan sembang WhatsApp “Ketua Pemuda Malaysia”.

“Kami dah singkir dia (Zool) dari kumpulan (WhatsApp), dia keluar UMNO sebab tak sokong presiden,” menurut sumber rapat dengan perkara itu.

Berdasarkan jemputan, Zool akan mengadakan penyerahan borang keahlian dan sidang media pada 5 petang Sabtu.


New Zealand letak syarat ‘tidak divaksin, tidak boleh kerja’

New Zealand hari ini mengumumkan syarat baharu ‘tidak suntik vaksin, tidak boleh kerja’ kepada semua guru dan petugas kesihatan di seluruh negara itu.

Langkah itu diambil sebagai salah satu cadangan berterusan untuk mengurangkan kadar jangkitan Covid-19.

Menteri Tindakan Khas Covid-19, Chris Hipkins yang juga Menteri Pendidikan berkata pihak kerajaan sedang berusaha mengawal penularan jangkitan Covid-19 dan tidak akan mengambil mudah untuk melaksanakannya.

“Semua perlu mendapatkan vaksin tanpa alasan, maka polisi ini perlu diikut. Jika membantah, anda perlu menanggung sendiri akibatnya sekiranya terjadi apa-apa,” jelasnya.

Pengumuman ini dibuat ketika New Zealand dalam usaha memerangi wabak varian Delta yang semakin menular di kota terbesarnya, Auckland.

Perdana Menterinya, Jacinda Ardern memaklumkan Auckland akan tetap berada dalam penutupan bagi tempoh sekurang-kurangnya seminggu lagi.

“Khamis ini, semua sekatan di wilayah berdekatan Waikato dan Northland akan ditamatkan penutupan jika tiada penyebaran baharu di tempat-tempat tersebut.”

Bermula 1 Disember ini, semua doktor, jururawat, ahli farmasi dan petugas kesihatan lain diwajibkan mengambil dua dos suntikan vaksin Covid-19.

Manakala, bagi semua guru dan kakitangan sekolah juga perlu melengkapkan suntikan vaksin menjelang 1 Januari tahun hadapan.

Selain itu, semua sekolah rendah perlu menyimpan data pendaftaran status vaksinasi pelajarnya.

Hipkins berkata vaksinasi masih menjadi kaedah paling berkesan untuk melindungi rakyatnya daripada jangkitan virus ini.

Minggu depan, kerajaan merancang program vaksinasi “Super Saturday”, yang diselarikan dengan Hari Pengundian, dengan semua pusat-pusat vaksinasi akan dibuka sepanjang hari sehingga malam.

Sehingga kini, terdapat lebih 68 peratus rakyat New Zealand menerima satu dos vaksin dan 47 peratus lengkap divaksin, kesemua mereka yang divaksin berumur 12 tahun ke atas dan angka tersebut dijangka akan terus meningkat kepada 82 peratus dan 57 peratus.

Semalam, New Zealand melaporkan 35 kes baharu Covid-19 dan tiada kematian direkodkan, menjadikan angka jangkitan di negara itu masih di tahap terendah berbanding negara dunia lain dengan 4,659 kes dan 28 kematian direkodkan sejak Mac tahun lalu.


831,523 kanak-kanak lengkap divaksinasi

Seramai 831,523 atau 23.4 peratus kanak-kanak berusia lima hingga 11 tahun telah lengkap menerima dua dos vaksin Covid-19, kata Kementerian Kesihatan (KKM), hari ini.

Data laman sesawang CovidNOW menunjukkan seramai 23,732 kanak-kanak telah menerima dos kedua semalam (Jumaat, 29 April 2022).

Sejak PICKids bermula Februari lalu, seramai 1,528,733 kanak-kanak telah menerima sekurang-kurangnya satu dos vaksin Covid-19.

Sementara itu, sejumlah 16,032,860 atau 68.1 peratus populasi dewasa telah melengkapkan vaksinasi masing-masing apabila menerima suntikan dos penggalak.

Seramai 22,966,843 atau 97.6 peratus lagi individu dewasa menerima dua dos, dan 23,243,191 atau 98.8 peratus lagi menerima sekurang-kurangnya satu dos.

Bagi remaja berumur 12 hingga 17 tahun, sebanyak 2,893,112 atau 93 peratus telah lengkap vaksinasi manakala 2,991,223 atau 96.2 peratus menerima sekurang-kurangnya satu dos vaksin.

Keseluruhannya sejak Program Imunisasi Covid-19 Kebangsaan (PICK) dilancarkan pada 24 Fabruari 2021, sebanyak 70,274,130 dos vaksin Covid-19 telah diberikan kepada populasi di Malaysia, termasuk rakyat asing.

Daripada jumlah itu, 26,691,478 atau 81.7 peratus telah menerima dua dos, dan 27,763,147 lagi menerima sekurang-kurangnya satu dos.


Enam guru di Mentakab positif Covid-19, sekolah ditutup

Enam guru Sekolah Menengah Jenis Kebangsaan (SMJK) Hwa Lian di, Mentakab, Pahang disahkan positif Covid-19 dan langkah penutupan sekolah terpaksa diambil dengan serta-merta.

Menurut laporan Utusan Malaysia, Pengerusi Pengelola SMJK Hwa Lian, Datuk Hiang Ah Lee berkata, penutupan sekolah sehingga Khamis depan itu dibuat bagi mengelak penularan pandemik berkenaan dikalangan pelajar tersebut.

“Setakat semalam tiada lagi pelajar yang direkodkan positif Covid-19 dan kita meminta mana-mana individu yang bergejala supaya melakukan ujian calitan Covid-19 dengan segera.

“Sekolah ditutup sehingga Khamis depan dan sanitasi juga dibuat di seluruh kawasan sekolah,” katanya di sini hari ini.

SMJKC Hwa Lian yang terletak di Mentakab di sini mempunyai lebih 800 orang pelajar yang telah lengkap mengambil dua dos suntikan vaksin.

Menurut Ah Lee, dalam tempoh penutupan sekolah kesemua pelajar akan mengikuti kelas melalui sesi pengajaran dan pembelajaran di rumah (PdPR).


Biadab majikan pukul pengawal peribadi kerana berpuasa!

Mufti Perlis, Datuk Dr Mohd Asri Zainul Abidin mengecam majikan berbangsa Cina yang memukul dua pengawal peribadinya hanya kerana mereka berpuasa dan menyifatkan tindakan tersebut sebagai sangat biadab.

Asri berkata isu melibatkan tindakan majikan tersebut bukan semata-mata hanya kerana perkataan tetapi sebenarnya adalah satu isu perkauman dan juga mencabar orang Islam yang perlu dipandang serius.

“Saya bersetuju ia bukan isu perkataan tapi -jika benar seperti yang didakwa- ia lebih besar dari isu perkauman, ia isu mencabar agama Islam!

“Umat Islam hendaklah memandang serius kebiadaban yang seperti ini,” katanya dalam satu kenyataan.

Beliau juga menggesa supaya tindakan tegas diambil oleh pihak berkuasa berhubung isu tersebut supaya maruah agama dan umat Islam di Malaysia tidak terus dihina oleh bangsa lain sehingga kemudiaannya dipijak.

“Jika mereka terlepas, ertinya maruah agama dan umat Islam di negara ini telah dipijak!” katanya lagi.

Semalam, seorang majikan berbangsa bukan Islam didakwa memukul dua pengawal peribadinya berbangsa Islam hanya kerana berpuasa, malah mereka berdua diugut dengan sepucuk pistol sekiranya membuat laporan polis berhubung insiden tersebut.

Insiden tersebut berlaku di rumah rakan majikan tersebut di One KL Kondominium Complex, Kuala Lumpur dan ia berlarutan sehingga di rumah majikan tersebut yang menetap di Bukit Tinggi.

Ketua Polis Daerah Klang Selatan, Asisten Komosioner Shamsul Amar Ramli berkata, pihaknya menerima satu laporan polis pada 4.16 petang semalam di Balai Polis Klang, berkaitan kejadian dua lelaki tersebut yang dipukul secara bergilir di bahagian belakang badan menggunakan rotan oleh majikan dan seorang lagi pekerja.

Mereka disiasat mengikut Seksyen 324 Kanun Keseksaan mendatangkan kecederaan, Seksyen 506 Kanun Keseksaan kerana ugutan dan Seksyen 298 Kanun Keseksaan kerana menghina Islam.


Sri Lanka terima AS$160 juta bantuan daripada Bank Dunia

Sri Lanka pada Selasa menerima US$160 juta daripada Bank Dunia, kata Perdana Menteri Ranil Wickremesinghe di parlimen pada Rabu, lapor Xinhua.

Wickremesinghe juga berkata negara itu akan menerima geran daripada Bank Pembangunan Asia tidak lama lagi, lapor Bernama.

“Dana Bank Dunia tidak boleh digunakan untuk membeli bahan api. Bagaimanapun, kami akan membuat permintaan kepada bank itu sama ada sebahagian daripada wang itu boleh digunakan untuk menyelesaikan segera krisis bahan api,” kata Wickremesinghe.

Menteri Tenaga dan Kuasa Kanchana Wijesekera pada hari yang sama memberitahu parlimen bahawa negara kehabisan stok petrol untuk dua hari berikutnya, namun memberi jaminan ia akan diselesaikan pada hujung minggu.

Sri Lanka menghadapi krisis ekonomi yang teruk sejak negara itu gagal membayar hutang luar negerinya pada 12 April 2022.

Perdana menteri berkata semua ahli parlimen mesti bekerjasama untuk menyelesaikan krisis yang dihadapi oleh Sri Lanka, sambil menambah beliau akan membentangkan kepada parlimen laporan komprehensif mengenai status kewangan negara pada minggu hadapan.

Wickremesinghe dilantik sebagai Perdana Menteri pada 12 Mei selepas Mahinda Rajapaksa meletak jawatan.


‘Kerajaan satu majoriti Johor’ kaji kemungkinan adakan PRN

Susulan kematian Ahli Dewan Undangan Negeri (ADUN) Kempas, Datuk Osman Sapian, kerajaan Johor pimpinan UMNO yang disokong Bersatu dan PAS, kini hanya memiliki kelebihan satu kerusi, berbanding pembangkang.

Berdasarkan laman sesawang Dewan Undangan Negeri (DUN) Johor yang mempunyai 56 kerusi, dengan UMNO menguasai 14 kerusi; MIC (dua); dan PAS (satu). Susulan kematian Osman jumlah kerusi dimiliki Bersatu kini sebanyak 11.

Sementara pembangkang dibarisi DAP dengan 14 kerusi; Amanah (sembilan) dan PKR (empat).

Kerajaan gabungan Barisan Nasional (BN) dan Perikatan Nasional (PN) pimpinan Pengerusi Badan Perhubungan UMNO negeri sebagai Menteri Besar, Datuk Hasni Mohammad, kini memiliki 28 kerusi DUN, manakala pembangkang pula 27 kerusi.

Susulan itu, kedudukan kerajaan negeri kini dalam keadaan genting dengan hanya berkelebihan satu kerusi, namun tidak memadai untuk diadakan Pilihan Raya Negeri (PRN), kata Hasni hari ini.

Bagaimanapun, katanya kerajaan negeri akan meneliti dan memantau sebarang reaksi, khususnya dalam kalangan parti yang bergabung membentuk kerajaan pada hari ini, serta kemungkinan perlunya PRN diadakan.

“Kedudukan getir itu tidaklah memadai untuk PRN diadakan memandangkan situasi politik di negeri itu berbeza berbanding di Sarawak atau Melaka.

“Kerajaan yang ada ini bertambah tidak stabil dan saya sedang memantau sekiranya berlaku keadaan sedemikian. Dengan kematian Datuk Osman Sapian, menjadikan Johor tinggal satu majoriti sahaja.

“Maka dengan itu, perlu saya memahami reaksi khususnya parti-parti yang bergabung untuk tubuh kerajaan. Perbincangan atau perjumpaan dengan Perdana Menteri, Datuk Seri Ismail Sabri Yaakob adalah untuk memaklumkan tentang kedudukan kerajaan Johor yang hari ini mempunyai majoritinya yang amat tipis,” katanya.

Beliau berkata demikian ketika ditemui semasa Majlis Pelepasan Sumbangan Bantuan Banjir Pemuda UMNO Johor dan Rakyat Johor di Pejabat Perhubungan UMNO Negeri di sini hari ini, lapor Utusan.

Rabu lalu, Osman yang juga bekas Menteri Besar meninggal dunia kira-kira jam 11.45 malam di kediaman anaknya di Kuala Lumpur.

Hasni berkata pihaknya akan melihat reaksi terkini ADUN Johor menerusi Persidangan Khas DUN yang diadakan pada 6 Januari ini.

Katanya, Sidang Khas DUN itu adalah untuk meminda Undang-undang Tubuh Negeri Johor 1895 berkenaan meluluskan had usia pengundi dan calon kepada usia 18 tahun.

“Dengan keadaan negeri satu majoriti ini saya perlu melihat dan meninjau keadaan semasa. Sama ada kita nak buat Pilihan Raya Kecil (PRK), Speaker DUN sudah jelaskan tidak perlu kerana sudah melepasi tempoh tiga tahun.

“Jadi mengenai PRN, jika ada kemungkinan saya perlu melihat kepada keperluan tersebut berdasarkan reaksi dan keadaan terkini Johor. Kemungkinan mengadakan PRN ini saya kira tidak boleh disandarkan sepertimana berlaku di Melaka atau Sarawak.

“Ini kerana selama tempoh hampir dua tahun ini kita telah menguruskan perjalanan DUN dengan baik malah berjaya menggubal beberapa dasar,” katanya.


Ancaman mencari ‘likes’ di media sosial terhadap niat agamawan

1. Saya ingin menulis tazkirah untuk diri sendiri, dan saya ingin kongsikan coretan untuk diri ini agar dapat dibaca juga oleh orang lain.

Sesungguhnya, antara fitnah terhadap keikhlasan amalan pada setiap zaman ialah kehendak kepada pujian manusia yang mengatasi redha ALLAH S.W.T. Fitnah itu menjadi lebih besar pada saat ini apabila manusia dapat ‘menikmati’ pujian dan sokongan itu melalui media social (medsos) yang wujud di era ini.

Kegilaan mendapat ‘likes’, ‘followers’ dan sokongan ‘netizen’ telah menjahanamkan niat dan prinsip ramai manusia. Niat dan tindakan banyak manusia hari ini banyak ditentukan oleh kecenderungan yang zahir dalam media social masing-masing. Hal ini telah merosakkan keikhlasan ramai orang, termasuklah tokoh-tokoh agama, dan jarang pula yang terlepas dari fitnah ini.

2. Kehendak manusia atau netizen dalam konteks medsos pula berbeza dan berubah berdasarkan pelbagai faktor. Dalam politik, jika seseorang tokoh agama menyokong tindakan atau pendapat pihak tertentu, maka mereka dari pihak yang berbeza akan membantah dan mengutuk pendirian itu.

Jika sebaliknya, maka kumpulan yang sebaliknya pula akan bertindak yang sama. Jika seseorang tokoh agama pernah menyokong beberapa pendirian pihak tertentu, kemudian dia tidak menyokong lagi atas hujah tertentu, mereka akan menyatakan dia tidak tetap pendirian. Semasa pendapat dia seiras dengan mereka, dia akan dinobatkan tokoh agama terbilang yang pendapatnya wajar diikuti.

Apabila dia berbeda dengan mereka, dia dianggap penjual agama. Paksi mereka adalah sokongan netizen yang pro parti mereka. Sedangkan agama itu rentas parti dan kumpulan. Tidak terikat dengan lambang tetapi terikat dengan alasan dan hujah.

3. Antara golongan yang mendapat banyak followers dan likes, ialah para artis yang terkenal. Ini adalah fenomena global. Mereka bagaikan ‘tuhan-tuhan’ yang dipuja di medsos oleh pentaksub mereka. Apatahlagi, jika artis-artis itu cantik, hensem dan berbakat, maka pasti banyak followers dan mendapat banyak likes bagi setiap post aktiviti mereka.

Golongan agamawan jika terpengaruh dengan dunia selebriti yang mencari ‘likes’ dan ‘followers’ di medsos, pasti teruja apabila dapat bermajlis bersama artis ternama. Segala keutamaan diberikan jika membabitkan artis-artis masyhur. Tokoh agama yang sibuk akan ada masa jika membabitkan artis, yang sakit akan sihat jika menghadiri majlis artis, yang tidak boleh akan jadi boleh jika pemintaan artis.

Alasan klise (cliché) ‘nak dakwah’, walaupun kelihatan golongan agama itulah diwarnakan oleh artis-artis tersebut, bukan sebaliknya. Maka jadilah diari hidup golongan ilmuwan agama itu seperti artis yang tertumpu kepada menghiburkan peminat dengan mendapatkan ‘likes’, bukan menegakkan prinsip, menyanggahi yang salah dan berkata benar walaupun pahit. Niat terpendam berbisik “kalau aku bersama artis ni, berapa likes aku dapat?”

4. Nitizen pula mempunyai pelbagai latar. Ada yang berilmu, ada yang dangkal, ada yang mentah, ada pula yang berpengalaman. Demikian juga, isu-isu yang viral di medsos, ada yang berasas, ada yang sentimen, ada yang kelihatan agama tapi bukan ajaran agama dan ada yang sebaliknya. Aliran pro dan kontra di medsos juga berubah mengikut waktu dan musim.

Sikap terhadap sesuatu isu sering mengikut tempat dan budaya. Ia sentiasa berubah dan berbeza, kemudian akan dilupakan. Selepas itu muncul isu pula yang baru. Sedangkan agama berdiri atas fakta, hujah dan prinsip yang telah dinaskan. Usul-usul agama itu kekal sekalipun manusia berubah atau enggan bersetuju. Jika seseorang ingin mencari redha trending di medsos, sehingga akhir hayat dia akan keletihan.

Cumanya, dia tenggelam dalam kelazatan ‘likes’. Jika mencari penyelarasan dengan prinsip agama ALLAH, itu jauh lebih jelas tapi kena sabar dan cekal. Namun, bagi yang ikhlas, dia akan tenggelam dalam kelazatan mencari redha dan pahala Tuhan.

5. Saya ingin mengingatkan diri saya dan mereka yang terbabit dalam membawa ilmu agama ALLAH ini. Tugasan kita bukanlah penghibur di medsos atau mencari likes dan followers. Itu semua hanyalah wasilah atau jalan, bukan tugas kita yang hakiki. Tugasan pembawa ilmu yang sebenar adalah seperti yang baginda Nabi s.a.w sebut:

يحمل هذا العلمَ مِن كل خَلَف عدولُه: ينفون عنه تحريف الغالين، وانتحال المبطلين، وتأويل الجاهلين

Sentiasa membawa ilmu ini mereka yang adil (amanah) dari para penyambung (dari setiap generasi); mereka menafikan (menentang) penyelewengan golongan yang melampaui batas, dakwaan bohong golongan yang batil dan takwilan golongan yang jahil. (Riwayat al-Bazzar, al-Baihaqi, al-‘Uqaili dll. Hadis bertaraf hasan).

Kata al-Bulqini hadis ini bermaksud perintah iaitu “Hendaklah membawa ilmu ini golongan yang adil (amanah)….(lihat: al-Bulqini, Mahasin al-Istilah, m.s. 121, Beirut: Dar al-Kutub al-‘Ilmiyyat, 1999)

6. Ertinya, pembawa ilmu hendaklah amanah dan bagi mereka tiga tugasan hakiki yang mesti dilaksanakan. Tugasan itu, pertamanya; menentang pelampau dalam beragama. Kedua, menentang golongan yang berbohong atas nama agama. Ketiga, menentang golongan jahil yang membuat tafsiran yang salah tentang agama.

Inilah tugasan ilmuwan Islam bagi memastikan ketulenan agama terpelihara. Tiga tugasan ini sering dilupai oleh golongan agamawan apabila tenggelam dalam kehendak ‘likes’ di medsos.

7. Tidak salah mencari pendekatan yang lebih berhikmah seperti mendekati golongan politik, atau artis atau sesiapa sahaja. Demikian tidak salah suka kepada ‘likes’ jika itu sebagai tanda uslub dakwah berkesan. Hikmah atau pendekatan berkesan disuruh oleh al-Quran. Tujuan hikmah dalam dakwah agar mesej al-Quran dan al-Sunnah sampai kepada manusia.

Tidak sekadar supaya manusia menyukai kita tanpa menyukai isi sebenar ajaran ALLAH dan RasulNYA. Akhirnya yang manusia terima dan suka hanyalah diri kita, tetapi tidak isi kandungan dakwah yang kita bawa. Jadilah kita seperti artis yang dipuja kerana rupa atau suara, atau lakonannya, tanpa perlu memahami falsafah yang dipegang dalam hidupnya.

8. Sebenarnya, mencari redha manusia, apatahlagi nitizen pada zaman ini sesuatu yang sia-sia dan akan meletihkan kita. Kerenah dan kehendak manusia itu banyak dan pelbagai. Orang politik dengan kerenahnya, artis dengan caranya dan netizen awam pula berjuta latar. Siang malam jika hanya memikir kehendak manusia, hidup berakhir dengan sia-sia. Sabda Nabi s.a.w :

مَنِ التَمَسَ رِضَاءَ اللَّهِ بِسَخَطِ النَّاسِ كَفَاهُ اللَّهُ مُؤْنَةَ النَّاسِ، وَمَنِ التَمَسَ رِضَاءَ النَّاسِ بِسَخَطِ اللَّهِ وَكَلَهُ اللَّهُ إِلَى النَّاسِ

“Sesiapa yang mencari redha ALLAH (sekalipun) dengan kemarahan manusia, maka ALLAH memeliharanya dari kebergantungan kepada manusia. Sesiapa yang mencari redha manusia (sekalipun) dengan kemurkaan ALLAH, maka ALLAH menyerahkannya kepada manusia” (Riwayat al-Tirmizi, Ibn Hibban, al-Baihaqi dll. Hadis dinilai sahih).

9. Baca kisah ulama-ulama terbilang yang berpendirian lagi ikhlas, mereka dimarahi semasa hayat mereka, namun akhirnya dipuji sepanjang zaman. Al-Imam al-Bukhari (194-256H) atau namanya Muhammad bin Ismail yang agung dalam hadis itu, semasa hayatnya dituduh menganut ajaran Muktaziah dan sesat, bahkan dikafirkan. Beliau terpaksa keluar meninggalkan negerinya Naisabur.

Tuduhan bahawa beliau menyatakan al-Quran itu makhluk bukan sahaja mempengaruhi orang awam, bahkan mempengaruhi tokoh-tokoh ilmuwan hadis besar pada itu seperti Abu Hatim dan Abu Zur’ah. Tuduhan ini datang dari gurunya sendiri Muhammad bin Yahya al-Zuhli.
Apabila beliau berpindah ke Bukhara, beliau disambut hebat oleh penduduk negeri berkenaan. Malangnya, tokoh ilmuan yang tidak puas hati kepadanya itu menulis surat pula kepada Gabenor Bukhara: “Lelaki ini menonjolkan diri menyanggahi sunnah Nabi”. Lalu al-Imam al-Bukhari dikeluarkan dari Bukhara. Menariknya, apabila ditanya al-Imam al-Bukhari tentang ujian itu, beliau menyatakan: “aku tidak peduli selagi agamaku selamat”.

Kemudian sebahagian penduduk Samarkand menjemputnya ke negeri mereka. Namun berlaku perbalahan dan fitnah dalam kalangan penduduk, ada yang setuju beliau datang, ada yang membantah. Selepas beberapa waktu, akhirnya mereka bersetuju menerima kedatangan beliau. Namun, ketika al-Bukhari menaiki kenderaannya itu untuk menuju ke sana, beliau meninggal sebelum sempat ke Samarkand.

Demikian kisah sedih yang menimpa seorang imam yang agung al-Imam al-Bukhari (lihat: al-Zahabi, Siyar A’lam al-Nubala, 12/453-464, Beirut: Dar al-Fikr).

Hidupnya dibuang orang, namun matinya tetap terbilang. Hari ini apabila orang membaca hadis, nama beliau disebut dan kekukuhan riwayat beliau dalam ‘Sahih al-Bukhari’ diakui oleh sekelian sarjana. Akidah al-Bukhari diakui sebagai akidah yang sahih dan benar, ilmunya diiktiraf dan jasanya dikenang. Namun siapa yang membaca sejarah perit perjuangan ilmu, tidaklah sangka demikian nasib yang menimpanya.

10. Kadang kala kita dapat ada tokoh-tokoh agama cuba mengambil hati semua pihak sehingga tenggelam prinsip dan kebenaran yang dipegang. Mereka sedaya mungkin cuba mengumpul senyuman semua orang; sama ada politik, artis dan segala aliran manusia yang ada. Juga cuba mempamerkan apa yang disukai oleh netizen dari segala latar dan cara fikir.

Sangkaan mereka, dengan demikian semua pihak akan beri ‘likes’ yang banyak. Pun begitu, walaupun berhasil seketika, ternyata ‘likes’ itu tidak dapat dikumpulkan secara berterusan. Peristiwa-peristiwa kehidupan tetap akan menzahirkan kebencian manusia dalam perkara-perkara yang disangka dan tidak disangka. Sedangkan artis yang kerjanya mendendangkan lagu, lagi dimarahi peminat.

Lebih mulia dari segala, Nabi Muhammad s.a.w yang penuh kesempurnaan pun, tetap dibenci musuh dan teman-teman yang nifaq atau terpengaruh dengan bicara nifaq. Saidina Umar al-Khattab yang adil pun ditikam oleh seorang rakyatnya ketika solat. Mana mungkin seseorang tokoh agama ingin mengambil hati semua manusia.

Jika semua manusia tersenyum, tetap orang-orang soleh tertanya ‘mengapa begitu ganjil jadinya?’. Saya tertarik dengan ungkapan puisi Gus Mus: “Tuhan! Lihatlah betapa baiknya kaum beragama di negeri ini…demi memperoleh rahmat Mu mereka memaafkan kesalahan dan mendiamkan kemungkaran bahkan mendukung kezaliman, untuk membuktikan keluhuran budi mereka, terhadap setanpun mereka tak pernah berburuk sangka”.

11. Inilah tazkirah untuk diri sendiri. Semoga saya sentiasa bertanya, tindakan yang diambil, dan pandangan yang dilontarkan dalam medan penyebaran ilmu ini, untuk siapa? Mencari ‘likes netizen’ atau redha ALLAH S.W.T Tuhan Pemberi Pahala dan Penentu Syurga dan Neraka. Ya ALLAH! Betulkanlah niatku semata untukMU.